text:
Minister Dangui Oduber ARUBA TAWATA TIN OTRO WEEKEND EXITOSO PA CU RECUPERACION DI NOS TURISMO
Minister Dangui Oduber
ARUBA TAWATA TIN OTRO WEEKEND EXITOSO PA CU RECUPERACION DI NOS TURISMO
ORANJESTAD – Aruba ta mira otro weekend grandi tras di lomba unda cifra ta mustra cu mas di 9000 turista a jega nos dushi isla. Riba diasabra a yega un total di 5757 turista via nos aeropuerto di cual 5144 tabata procedente di Estados Unidos. Diadomingo tambe a mira un subida di yegada di turista unda a drenta Aruba 3619 di cual 3000 procedente di Estados Unidos. Estados Unidos ta keda Aruba su mercado di mas importante, pesey semper ta keda monitoria e ruta nan aki di serca.
Gobierno a tuma e decision cu Aruba ta bolbe bek na normalidad y asina elimina tur restriccion cu tawata existi. Cu esaki kier focus pa Aruba su recuperacion di turismo pa asina recupera e economia y crea oportunidadnan cu pais Aruba tin mester di dje.
Minister di Turismo y Salud Publico Sr. Dangui Oduber ta satisfecho di mira un weekend caminda hopi turista a yega nos isla. Un weekend cu hopi trabou pa nos taxista, tour operators, restaurantnan y tiendanan. Aruba ta recuperando y progresando, y tin tur confianza cu e aña 2022 ta e aña cu Aruba lo recupera turismo bek na e nivelnan di aña 2019.
Turismo ta keda e driver principal di nos economia.


c: text/html

text:
Kralendijk – Riba djadumingu 23 di mei a detené dos persona na Aeropuerto Internashonal Flamingo pa sospecho di tin den poseshon i/òf pa trafikashon di supstansia narkótiko. E detenshon a tuma lugá en konekshon ku un kòntròl konhunto di Koninklijke Marechaussee i Duana Hulanda Karibense.
Durante di e kòntròl a kontrolá algun persona dor di hasi uzo di un tèst di urina, loke ta indiká si posiblemente un persona tin droga den su kurpa. Di e personanan kontrolá, dos a tèst positivo. A base di esaki Duana a detené e personanan aki i a pasa nan pa Marechaussee.
Despues di detenshon tur dos sospechoso a koperá ku e kòntròl pa medio di un ‘bodyscan’, ku kua por mira si ta transportá droga den kurpa. Un persona a ser laga den libertat despues di e skèn, e di dos persona a keda den detenshon en espera di investigashon mas aleu.
Koninklijke Marechaussee i Duana Hulanda Karibense regularmente ta ehekutá kòntròl konhuntu na aeropuerto na Boneiru, ku komo meta identifiká i para kriminalidat ku ta krusa frontera. Koninklijke Marechaussee ta ehekutá e investigashon mas aleu riba enkargo di Ministerio Públiko.
Lesa tambe:

robotstxt: allowed

filter: keep


text:
Pronóstiko di tempu pa Kòrsou i bisindario bálido te djamars atardi 18:00 o.l., 8 di novèmber 2016.
Pronóstiko di tempu pa Kòrsou i bisindario bálido te djamars atardi 18:00 o.l., 8 di novèmber 2016.
Kompilá: Djaluna 7 di novèmber 2016, 17:00 o.l. (21:00UTC).
KODIGO HEL: POSIBILIDAT PA MAL TEMPU
Tempu: Por lo general parsialmente nubla i espesialmente entre di mas lat awe nochi i mañan trèmerdia lo kai lokalmente algu di áwaseru. Tin posibilidat pa bos zona. pa sobrá di tempu, wer seku lo prevalesé.
Temperatura máksimo lo alkansá 33°C. i temperatura mínimo 26̊C.
Solo ta sali 06:30 i ta baha 18:08 o.l.
Bientu: Por lo general for di un direkshon entre di ost i sùitost i moderá; forsa 3 te 4 (11 te 30 km/ora, 7 te 16 nudo). Prinsipalmente de n áwaseru i mañan den dia, de bes en kuando basta fuerte; forsa 5 (31 te 39 km/ora, 17 te 21 nudo).
Situashon general: Un disturbio riba parti sentral di Área di Karibe den próksimo 24 ora tambe ainda lo sòru pa kondishonnan atmosfériko ta keda favorabel pa desaroyo di nubianan signifikante den nos region. Algun di e nubianan aki por bira sufisiente diki pa generá algu di áwaseru riba parti di nos isla i bos tambe por zona na dado momentu. Debí na e posibilidat pa áwaseru lokalmente fuerte ku mal tempu, ku por kousa sierto molèster, Servisio Meteorológiko ta manteniendo un fase di prekoushon, esta Kódigo Hel, te próksimo aviso.
Kondishon di laman: Trankil te moderá ku altura di olanan di 0.5 te 1.5 meter (2 te 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djárason atardi: Por lo general parsialmente nublá i lokalmente lo kai un tiki awa durante di mardugá i mainta.
Meteorólogo: Capello.
E próksimo boletin di tempu lo wòrdu publiká djamars 05:00 o.l. (21:00 UTC).


text:
Dj Lu-C ta gradisí CTB Eksitoso presentashon di Dj Lu-C durante ‘Right Now in Curaçao’ na New York
Dj Lu-C ta gradisí CTB Eksitoso presentashon di Dj Lu-C durante ‘Right Now in Curaçao’ na New York
WILLEMSTAD:- Durante di e último tempunan aki, Dj Lu-C – un tòp deejay femenino di Kòrsou a bin ta hala bastante atenshon pa su variashon diferente di músika. Resientemente e’la biaha pa New York riba invitashon di CTB pa hiba músika di Kòrsou den fushon ku zonidonan moderno i eléktriko na dos evento promoshonal. Dj Lu-C a forma parti di kampaña Right Here In Curaçao, na unda ku Ofisina di Turismo ta duna konsumidónan oportunidat di eksperensiá un poko di nos vibrashon tropikal den e klima friu.
Durante di e evento dia 3 di novèmber último, Dj Lu-C a presentá miéntras ku CTB tabata duna informashon di Kòrsou su produkto turístiko i e miembronan di prensa na New York tabata disfrutá di algun kòktel inspirá ku sabornan di Kòrsou. Dia 4 di novèmber tabata pa públiko. Siguidónan di Dj Lu-C riba Social Media tambe a haña un bista di loke tabata tumando lugar riba su Facebook i perfil di Instagram. Dj LU-C ta gradisi CTB pa e invitashon i ta sinti su mes orguyoso di por a forma parti di e kampaña.


text: Diaranzon atardi a drenta informe di un accidente cu hende herida na Caya Frere Arnold, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un Mitsubishi Lancer color berde a drenta den un cura di cas. E chauffeur di e Lancer a splica cu el a bira malo tras di stuur y a perde conocemento yegando na e crusada na Caya Frere Alexius y Caya Frere Arnold e lo a bira na man robes dal den un Hyundai color blauw para riba acera y e auto a bay para te dilanti di e mini market. Despues e Lancer a sigui core bay dal den un cura di cas pa despues bay pega riba e cura di cas parti paden.. E chauffeur aki cu a haya un cap basta grandi na su cabez door di e impacto. Na yegada di e ambulans nan a atende e victima y a transporte pa hospital pa haya tratamento medico.


text: Dialuna anochi a drenta informe di cu tin un homber bao influencia cu kier bringa cu tur hende na un cas na Bakval, mesora a dirigi patruyanan na e sitio. Na yegada di e patruya nan a ser atendi pa un homber cu a bisa cubno tin ningun problema eynan y pa nan bay. Ora polis a insisti e homber nonkier a habri e porta pa polis. Ta via e bentana polis a compronde cu esey ta e persona cu nan ta referi na dje. Despues di a haya sa esey polis cu e homber problematico ey ta esun nan a detene mesora y a bay warda cun’e.


text:
INTERMEDIO
Den e lei inisial di kompetensia FTAC tabatin tambe e tarea pa kontrolá fushonnan entre kompanianan i averiguá si e fushon lo krea un partido bendedó muchu grandi i poderoso riba un merkado ku lo por trese desbalansa den kompetensia riba un merkado. A disidí den e trayekto di legislashon pa kambia e ròl di investigá i aprobá di FTAC den un sistema kaminda kompanianan ku ke hasi un fushon solamente tin e deber di mèldu esaki na FTAC, ku por tin konsekuensia pa un kompetensia hustu.
Banda di e Outoridat di Kompetensia tambe a keda trahá un konsepto di lei pa un Outoridat di Regulashon i un Outoridat di Konsumidó. E tres outoridatnan aki mester a funshoná banda di otro i den un estrecho divishon. Na momentu ku un merkado na ta habrí i kompetensia no ta liber, e merkado aki ta kai bou di supervishon di e Outoridat di Regulashon. Merkadonan ku sufisiente kompetidó, liber i habrí ta kai bou di supervishon di e Outoridat di Kompetensia i e Outoridat di Konsumidó ta supervisá e relashon entre e bendedó i kumpradó poniendo reglanan di benta i kalidat di servisio ku kada kompania ku tin pèrmit pa bende riba un merkado mester tene su mes na dje.
Te ku awor Bureau Telecommunicatie & Post (BTP) ta un di entidat ku a base di lei ta regulá algun di e sektor ku gobièrnu a apoderá pa regulá parsialmente. Banko Sentral, Gaming Control Board, ta otro ehèmpelnan di entidatnan ku gobièrnu a apoderá pa supervisá merkadonan manera banko, seguro kasino. E importansia pa instituí e tres entidatnan aki ta sumamente importante. Sigur mirando ku, a base di lei, FTAC no tin e poder pa desaprobá fushonnan entre kompanianan i impedí ku un partido por bira muchu grandi riba un merkado i kasi krea un monopolio. E ròl di Outoridatnan independiente di Regulashon, Kompetensia i Konsumidó lo ta hopi importante pa disidí na kua momentu ta regulá i imponé reglanan pa un merkado òf ta laga esaki habrí i liber teniendo semper na kuenta normanan di kalidat di produkto i servisio pa e konsumidó ku ta kumpra.


text:
WILLEMSTAD – Den kuadro di e aktividat nan di e proyekto Live Your Goals di FIFA, djabièrnè último 26 di sèptèmber 2014 a tuma lugá e inisio di un seri di weganan eskolar pa damitanan di kategoria U-13.
E torneo aki a tuma lugá na SDK di 2or di mèrdia pa mitar di 5 di atardi i ta kontinuá riba tur djabièrnè te ku otro aña yanüari 2015. Un total di 10 skol a inskribí i ta partisipá na e torneo eskolar. Esaki nan ta lo siguiente; Mgr Niewindt College, Maduro School, Kolegio Dodo Palm, Prinses Margriet School, Joan Maurits School, Kolegio Wim Ellis, Kolegio Bellefaas Martis, Oranje School, Johan van Walbeeck ku Kolegio Nechi Pieters.
Aki ta sigui e resultadonan ku e nòmbernan di e goliadónan:
Den e promé partido Prinses Margriet School a gana Kolegio Dodo Palm ku e skor di 3 pa 1 i Christina Smith ta e hungadó ku a anotá tur e tres golnan di Prinses Margriet School. Pa Kolegio Dodo Palm, Sjulienne Martina ta esun ku a anotá e gol.
Despues, den e segundo partido, Oranje School a sa di gana Joan Maurits School (tim A) ku e skor di 4 pa 1.
Pa Oranje School e goliadónan tabata Ashantie Gray (2x) i Rishanty Meyers (2x). Pa Joan Maurits School, Ajonna Martina tabata esun ku a anotá e úniko gol pa su skol.
Skema di e weganan pa 3 di òktober den S.D.K , 2or di atardi.


text:
E matrimonio forma pa e actornan Tom Hanks y Rita Wilson, a post un potret riba nan red social na Australia, unda nan ta den cuarentena despues di ser diagnostica cu COVID-19. Den e mensahe e pareha a afirma di ta bibando e periodo aki ‘one-day-at-a-time’. Cu tin cosnan cu nos tur por haci pa supera esaki y siguiendo e consehonan di e expertonan y pa cuida nos mes y otro hende.
Nan a gradici tur esunnan cu ta cuida nan hopi bon na Australia. “Nos tin COVID-19 y nos ta den aislamento, y nos no ta transmitiendo esaki na niun hende mas”, e actor a declara, cu e tabata na Australia pa prepara pa e filmacion di un pelicula riba Elvis Presley.
Di su banda, Rita Wilson a asisti na e programa di Today Extra, segun nan a splica den e espacio aki, e ekipo cu tabata den contacto estrecho cu e actriz a ser poni den cuarentena, entre nan e presentadornan. Wilson no tabatin sintomanan durante la grabacion. Tom Hanks su mensahe tabata acompaña pa un potret di e pareha, cu ta mustra cu nan ta relaha, bisti informal y cu un cap di baseball.


text:
Amsterdam – Recientement un Notario cu ta “traha” pa e onderwereld na Hulanda a wordo deteni. Acusacionnan contra dje ta cu e ta wordo sospecha di ta meti den labamento di placa, segun De Telegraaf.
Segun Ministerio Publico e Notario aki ta fungi como brug pa “Baho Mundo”.
E sospechoso a bin den beeld durante investigacionnan realisa aña pasa door di polis y Fiod, esaki relaciona cu transaccionnan dubioso di Real Estate, cu a sali na cla despues di investigacion di algun Akte.
Segun e corant Hulandes, e notario aki structuralmente no tawata meld transaccionnan inusual na e (FIU) cu ta e Financial Intelligence Unit. Mientras cu esaki mester wordo haci door di un Notario
Su detencion a tuma luga algun dia atras.
Mientrastanto autoridad a tene doorzoekingen den su oficina, cas y un garage di e Notario. A confisca entre otro su administratie completo.
E investigacion ta continua.


text:
Bon dia .
Cuerpo policial ta informa:
Awe dialuna madruga un poco prome cu 1or central di polis ta wordo notifica di un accidente cu a tuma lugar probablemente un poco prome cu e brug Gobernador Fredis Refunjol na Pos Chiquito. Ta trata di un nissan march color binja bayendo dirección abao cu pa un of otro motibo a cay for di e brug.
Polis a jega na e sitio, tambe ambulance y materialwagen di brandweer.
A pidi tambe pa polis di trafico y polis technico pa asina haci un investigacion pa por deduci kiko exactamente por a pasa . Den corto tempo a logra saca e ocupante masculino for di e auto . E la ricibi basta sla na su pianan. Despues a bay over pa saca e otro ocupante femenino cu tin basta sla na cabez y curpa. Tur dos a wordo transporta cu maximo urgencia pa hospital. Slachtofferhulp a wordo poni na altura .


text:
ORANJESTAD – Diamars atardi a reuni cu e hunta di FCCA, caminda henter gerencia tawata presente. E intencion di e reunion aki tawata pa wak con Ministerio di Husticia y Asuntonan Social por coopera y colabora cu FCCA. Manera ta conoci FCCA tin un rol di suma importancia den diferente barionan, caminda nan tin un colaboracion existente cu entre otro Deprtamentonan di Asuntonan Social pero tambe cu Cuerpo Policial di Aruba.
Segun Minister Tjon, esaki ta un indicacion di e colaboracion existente y a bisa tambe cu FCCA ta un socio logico pa su Ministerio den cuadro di su maneho caminda nan kier inverti den e diferente barionan. E ta importante pa observa con esaki a sosode den pasado, pa asina wak tambe kico pora siña di esey. A base di e informacion aki por deduci cu esaki ta e momento oportuno pa firma un convenio nobo cu pais Aruba. Den cuadro di esaki, lo percura pa haci un estudio di e “best practices” pa esakinan por forma parti di e convenio nobo y asina por tin un miho indicacion di con Ministerio di Husticia y Asuntonan Social lo percura pa e barionan ta mas sigur hunto cu entre otro FCCA como socio strategico.
E Mandatario a sigui splica cu entre e palabracionnan cu a wordo haci cu FCCA, un di nan ta cu Ministerio lo manda nan un documento cu e concepto di con su Ministerio lo kier wak e cooperacion entre nan, pero tambe lo duna un imagen general di con ta wak e inversionnan cu mester tuma lugar den e diferente barionan. Akinan ta papia di e infrastructura general cu ta toca e parti di recreacion, e parti di percura cu e barionan ta limpi, percura cu e trafico ta sigur pa muchanan por hunga riba caya pero tambe ta wak pa stimula e centro di barionan pa bira mas activo. Hunto cu FCCA lo percura pa bin cu diferente programanan pa nos hobennan por haci den oranan di atardi y anochi. FCCA ta conta cu diferente di e vehiculonan aki caba, pues nan tin e manera pa yega na tur e ciudadanonan di e diferente barionan, pa asina percura cu tin programanan cu tin nan interes tambe.
Minister Tjon a termina bisando cu aki dos siman lo bolbe sinta na mesa FCCA pero tambe cu demas Ministernan cu tambe lo kier forma parti di e programa aki, manera entre otro Minister di Enseñansa y Deporte Sr. Endy Croes como tambe Minister di Labor, Integracion y Energia Sr. Glenbert Croes.


text:
Ofisina di IND na Boneiru ta muda
Servisio di Imigrashon i Naturalisashon (IND) unit CN na Boneiru riba djabièrnè 6 di mei 2022 ta muda pa Kaya Gresia 11, dilanti e edifisio di SSO di Rijksdienst Caribisch Nederland (RCN). E edifisio nobo ta brinda espasio pa entre otro un lokèt di servisio èkstra.
Ku e mudansa e servisio ta bira mihó aksesibel i tambe ta amplia e servisio na públiko. Na entrada por ehèmpel ta bai buta un bali adishonal kaminda klientenan por akudí pa hasi preguntanan simpel, manera por ehèmpel tokante e status di un petishon ku a keda entregá òf tokante un formulario ku mester yena. Tambe ta trahando pa amplia e orario ku e servisio ta habrí pa públiko.
Ku e interior di e ofisina nobo a dediká atenshon na e privacy di e kliente dor di hasi uso por ehèmpel di isolashon di zonidu. Ademas tin espasio na e sitio nobo pa un lokèt di servisio èkstra, pa asina IND por yuda sinku kliente na mes momento. Asina IND ta spera di por yuda kliente mas lihé ku na e sitio aktual, kaminda por atendé un máksimo di 4 kliente pareu.
IND unidat CN ta aspirá pa realisá e mudansa kompleto durante wikènt, pa asina tin ménos molèster posibel pa e klientenan i entrante djaluna 9 di mei nan por akudí na e sitio nobo.


text:
Riba djarason 20 di mart 2019 tabatin elekshon di Konseho Insular na Boneiru. Den Konseho Insular tin 9 representante di pueblo.
Elekshon di Konseho Insular
Konseho Insular
E partidonan elegibel
Konforme artículo G3, insiso 5 di Lei Elektoral, konseho elektoral sentral pa elekshon di miembronan di Konseho Insular di Entidat Públiko Boneiru ta anunsiá ku na benefisio di e elekshon aki a registrá e siguiente denominashonnan di agrupashonnan polítiko i ku a indiká e siguiente personanan komo apoderado di e agrupashonnan aki i nan remplasantenan:
Lokalidat di urna elektoral
Na henter Boneiru tin 11 urna elektoral establesé, di kua 8 na Playa, 2 na Rincon i 1 mobil. Klek riba e boton aki bou pa adrès i potret di e urnanan elektoral. Klek riba e potrèt pa e lokalidat òf wak bou di dje riba e mapa pa e lokalidat ku ta mas pegá serka bo den bo bisindario.
Riba e página aki tin e resultadonan di elekshon di Konseho Insular di 20 di mart 2019. Bo por download e resultadonan definitivo i Prosèsverbalnan yená aki bou.
Porsentahe di hende ku a vota
E porsentahe di hende ku a vota pa elekshon di Konseho Insular na Boneiru tabata 62,67%.


text:
Kralendijk- 47 kaso nobo i un hende mas ku a fayasé na Covid. Esei ta e realidat tristu riba djaluna, 22 di mart 2021.
Na tur tin 464 kaso aktivo na Boneiru, bou di kual 3 bishitante di Boneiru. Esaki ta 40 kaso aktivo mas tantu kompará ku djadumingu. De e 98 personanan ku a tèst ayera, 47 a resultá di ta positivo.
Un persona mas a fayesé. 6 hende a rekuperá di Covid-19. En total tin 13 persona den hospital. Tin 8 persona hospitalisá na Boneiru. A transportá 4 persona pa hospital na Kòrsou i 1 persona pa hospital na Aruba. 3 persona ta haña kuido intensivo den hospital na Boneiru.
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Kralendijk- STINAPA ta partisipá orarionan nobo di servisio. Washington Slagbaai Park ta habri di djárason pa djadumingu di 8or di mainta pa 5or di atardi.
STINAPA ta rekordá ku ta posibel pa drenta parke te ku 1or di mèrdia i por drenta parke solamente ku SUV I pikòp.
Ofisina prinsipal di STINAPA ta sera pa bishitante kuminsando 8 di mart 2021 te otro aviso.
Alkansabel
STINAPA lo ta alkansabel di 8 or pa 2 or durante siman na +599 717-8444 òf promé i despues di oranan di trabou riba +599 777-8444 (6 AM – 8AM i 2 PM – 9PM) via whatsapp of yamada direkto.
Washington Slagbaai Park ta alkansabel riba +599 788-9015 durante oranan di servisio.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
CARACAS, Venezuela- Citgo Petroleum Corp, e subsidiario Mericano di e petrolero estatal Venezolano, ta moviendo den direccion di nombra un director ehecutivo nobo, y e nombernan cu ta bin dilanti ta inclui ex ehecutivonan di PDVSA y otro companianan cu pronto lo wordo presenta na e directiva.
Na februari, e ex gerente general Asdrubal Chavez y varios otro ehecutivonan di Citgo, cercano na e presidente Venezolano Maduro a wordo expulsa mei mei di un bataya pa e control di e subsidiario.
E di ocho refineria mas grandi di Merca, desde e tempo ey tabata wordo dirigi pa e presidente Luisa Palacio y un grupo di ehecutivonan halto di Merca y di Venezuela.
Un comite di buskeda di Citgo a cuminsa evalua mas di un decena di candidatonan, segun Palacios a informa den un comunicado na Reuters diahuebs. E ta spera di por recomenda un ehecutivo cu tin e “standaardnan etico di mas halto” y cu lo por aporta “un CV berdadero den e mundo compleho di petroleo”, el a bisa.
E buskeda, cu ta tumando luga sin un compania di reclutamento, a identifica candidatonan, tur di nan cual ta Venezolano y mayoria di nan ta ex ehecutivonan di PDVSA, según personanan familiarisa cu e tema cu a pidi pa no wordo nombra. Esaki ta inclui Julio Hasselmeyer, Edgar Rasquin y Andres Riera.
Dos miembro actual di e Hunta di Directiva di Citgo, Luis Urdaneta y Edgar Rincon, tambe a solicita pa e puesto, fuentenan a informa.
Gustavo Baquero, kende ta vice-presidente ehecutivo, excelencia den tecnologia di operacion na e compania Noruego Equinor SA, y Carlos Jorda, ex vice-presidente di refinacion y mercadotecnia na PDVSA, cu actualmente ta trahando den e consultancy di energia Gaffney, Cline & Associates, tambe ta den e careda, segun informenan.
Jorda a nenga di duna comentario. Baquero no a responde di biaha na e solicitud pa comentario. Urdaneta, Rincón, Rasquin, Riera y Hasselmeyer no tabata disponibel pa duna comentario.
E proximo hefe lo dirigi un negoshi di mas o menos 30 biyon dollar pa aña, cu ta inclui refinerianan na Texas, Louisiana e Illinois cu’n capacidad de procesamento di crudo combina di te cu 750 mil bari pa dia. Citgo ta opera tambe un red di ductonan extenso y ta comercialisa productonan a trabes di mas o menos 5300 punto di benta minorista na Merca.
Chavez, cu ta dirigi e sede di Citgo na Houston, for di Bahamas, y ta primo di e fayecido presidente Venezolano Hugo Chavez, ainda ta wordo reconoci door di e gobierno di Maduro como CEO, pero e no tin control ehecutivo mas.
Na februari, un directiva ehecutivo di Citgo a wordo designa pa e Congreso Venezolano dirigi pa oposicion, kende su lider, Juan Guaido, ta wordo reconoci como e lider interino di e pais Suramericano pa Merca y otro 50 nacion mas. E hunta di directiva a tuma cargo di e operación diario despues di cu Washington a impone sancionnan diseña pa paralisa e exportacionnan di petroleo di PDVSA y presiona Maduro pa e entrega su renuncia
PDVSA no tabata disponibel pa duna comentario.
E operacionnan diario di Citgo a wordo supervisa pa un grupo di ehecutivonan lidera pa e vice presidente ehecutivo Rick Esser, cu ta informa na Palacios.
E siguiente CEO lo enfrenta e demandanan di e Departamento di Husticia di Merca. Pa haya informacion riba e trato cu ex funcionarionan di PDVSA. Luna pasa, Ministerio Publico a solicita documentonan di Citgo como parti di un investigacion tocante soborno di parti di proveedornan na PDVSA. Citgo a bisa di ta cooperando cu e investigacion.
E investigacion di e Departamento di Husticia a resulta den cargonan contra di 21 persona, 16 di cual a declara nan mes culpabel entrante e luna aki. Tocante e investigacion Maduro a bisa cu e esaki ta wordo motiva politicamente y a bisa cu e lo lucha pa recupera e control di Citgo.


text:
E profeta Shariff Eddine a ministra diasabra anochi durante un ‘women encounter’, na e grupo di hende muher “One and a Million Reasons” cu e enfoke riba e topico “Women, You are called, know your worth”! Shariff su mision entre otro ta, pa restaura curasonnan, guia hende desaroya relacionnan sano, ekipa hende pa cana den nan proposito apunta, pa ‘share’ amor incondicional cu otronan y pa uza nan don- y talentonan pa sirbi otronan.
Shariff Eddine a elabora riba e areanan di e rol di e hende muher, y kico ta e yabinan di exito pa prospera riba e diferente areanan di bida. Como hende muher, ta importante pa ta restaura emocional- y mentalmente, pa asina por eherce e vision y mision den bida. E anfitrion di e encuentro unico aki tabata Aurora Dijkhoff conhuntamente cu Rekha Croes-Daryanani y Sharleen Tromp. Esaki a tuma lugar den un esfera priva caminda tur hende a sinti nan mes na cas y comfortabel, pa comparti y apoya otro mutuamente. E enfoke ta pa “finish strong” aña 2018 y bay un siguiente nivel den e temporada nobo. E grupo “One and a Million Reasons” ta bou liderazgo di Sharleen Tromp, docente y coach, cu ta ‘branding’ e talento di cada persona pa logra potencial maximo.


text:
Naturalmente, e palabra ‘ziku’ no ta eksistí. Ta un invento di nos, pasobra e tin ku reim ku ‘riku’. Esaki nos yama un ‘neologismo’, un palabra nobo di Papiamentu. Tum’é òf rechas’é. Loke nos kier ekspresá ta algu ku ta referí na un lema lansá na Hulanda dor di e asina yamá ‘Simplisties Verbond’. Nan a bin ku e lema: ‘Geen gezijk, iedereen rijk’.
Nos sí ta serio
Pero loke a kuminsá ku un ‘joke’ a bira serio. Mundu a lucha ku e kestion ekonómiko pa mas ku dos siglo kaba sin por a haña un solushon hustu. Mirando e inhustisia flagrante di e sistema kapitalista, hendenan manera Karl Marx a krea e sistema soshalista. Durante siglo 20 a eksperimentá ku e sistema aki ampliamente. A resultá ku e no ta sirbi tampoko. En bes di un grupito riku i e sobrá pober (manera den kapitalismo), resultado di soshalismo tabata ku tur hende a bira pober. Ademas, mester a oprimí e pueblo pa mantené tur hende pober tambe (manera na Cuba).
Tene nan pober, sino bo ta pèrdè nan
Ya durante e tempu ku soshalismo tabata fuerte, sierto hende a ripará ku algu no ta klòp ku soshalismo. Por ehèmpel, un polítiko kapitalista na Hulanda e tempu ayá, Sr. Toxopeus, a bisa Joop den Uyl (PvdA): ‘Si, Joop, duna abo e trahadónan un outo numa. Una bes nan tin unu, nan lo vota pa mi’.
Motibu tras di esaki ta lo siguiente. Mientras ku kapitalismo ta basá riba ‘harangan-heid’ (otro neologismo), soshalismo ta basá riba envidia. Ta p’esei lidernan soshalista i tambe lidernan sindikal no kier pa hende haña kapital, pasobra asina nan tin kapital, nan no ta soshalista mas.
Guera kònstant entre kapital i labor
Asina ta ku kapital ku labor semper ta bringando otro pa plaka i poder. Nos a mir’é durante siglo 20 rònt mundu. Úniko kos bon tabata ku nan tabata tene otro un tiki den balansa. Despues di kòlapso di e Muraya di Berlin, kapitalismo a kuminsá selebrá su viktoria sin miserikordia
Tur hende riku
Kiko nos kier men ku ‘Stòp di ziku, tur hende riku’. No ta posibel pa tur hende haña mesun tantu sèn. E soshalistanan a purba esei. E no a logra. Pues nos no kier ripití un eksperimento ku a faya kaba. Nos ta laga esei pa partido PDB i otro partidonan ‘Soshal-Demókrata’ (pero en realidat soshalista). Nos ta sigui e ideanan di Louis Kelso. E ekonomista aki a krea un sistema pa duna tur hende poder ekonómiko (tur hende por haña sikiera un tiki kapital).
Den edishon di luna pasá nos a proponé e sistema aki pa WEB N.V., pero ni Fedebon, ni e trahadónan no a reakshoná. Ta parse ku nan no kier tin kapital?? Straño!


text:
Análisis di krimenan di impakto haltu
KOMUNIKADO DI PRENSA 307 /2022
15 yüni 2022
Análisis di krimenan di impakto haltu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den e periodo di 6 pa 12 di yüni 2022, por a nota un redukshon enorme di krímennan di
impakto haltu riba nos isla.
Por atribui esaki na varios detenshonnan ku polis a bin ta realisá den kasonan di atrako pero
tambe solushonamentu di diferente ladronisianan di vehíkulo ku a tuma lugá den pasado.
E echo ku semanalmante Kuerpo Polisial ta publiká sífranan di aktividatnan kriminal i
medidanan ku siudadanonan tantu riba base individual pero tambe kolektivamente a bin ta
tuma, ta difikultá oumento di krimen.
Kiebronan di kas i den negoshi ta keda di atenshon i te ainda kasonan violensia relashonal
ta kedando haltu.
Atrako
Den e periodo ariba menshoná no tabatin ningun atrako.
Ladronisia di vehíkulo
Den e periodo aki polis no a risibí ningun notifikashon di ladronisia di outo.
Kiebro den kas
Polis a registrá dos (2) kiebro den kas ku a tuma lugá riba djamars entre 07.00’or – 08.55’or.
Malechornan a penetrá dor di fòrsa bentana di schuif i fòrsa slòt di porta.
E kiebronan aki a tuma lugá na Monte Bellostraat i Rooi Catootjeweg.
Den Rooi Catootjeweg malechornan ta hopi aktivo últimamente.
Kiebro den negoshi
A konfirmá tres (3) kiebro den negoshi i nan a tuma lugá riba djamars, djaweps i
djadumingu entre 03.00’or i 06.00’or.
Malechornan a kibra na un vèlt di beisbol na Kaya Andruw Jones, na un misa na
Salsbachweg i na un skol den Commanchesstraat.
Kiebro den/na outo
Tabatin tres (3) kiebro den outo, ku a tuma lugá riba djarason, djaweps i djasabra entre
13.00’or i 15.00’or.
E método ku mas e malechornan a usa tabata di ranka e bùmper dilanti.
E sítionan na unda a kibra na e outonan tabata Kaya Orgel, Oranjestraat i
Wageningenstraat.
Violensia relashonal
Polis mester a atendé nuebe (9) kaso di violensia relashonal, di kua mayoria a tuma lugá
riba djarason i djasabra.
Mayoría di e kasonan aki a tuma lugá entre 19.00’ i 23.00’or.
E áreanan kaminda ku polis mester a duna asistensia pa e tipo di violensianan aki, tabata for
di Montaña Abou te ku Seru Fortuna.


text:
Durante e conferencia di prensa diahuebs mainta, presidente di Sindicato di Maestro di Aruba (SIMAR), Josephine Albertus, splica tocante un parti di e resultadonan cu SIMAR a saca afo durante e conferencia di dia 10 di mei ‘Enseñansa, Nos Responsabilidad’. Albertus a elabora ariba algun punto cu a resalta di parti di participantenan como tambe di parti di e sindicato cu ta importante pa e veld di enseñansa.
Albertus a indica cu e conferencia a bay hopi bon y tabata exitoso mirando cu pa SIMAR como indicato ta hopi importante pa crea y concientisa e pueblo completo pa tambe ricibi informacion y durante e conferencia nan por a duna informacion riba e retonan cu tin den veld di enseñansa y tambe e perspectivanan cu e retonan aki lo trese cune.
El a remarca cu e conferencia tabata un oportunidad pa nan duna informacion y nan haya hopi bon tambe cu e tabata un lectura interactivo na unda cu esnan presente y na cas por a haci pregunta y na mesun momento duna nan ponencianan.
“Asina ey e tabata interactivo na unda cu nos tabata brinda informacion y alaves nos tabata ricibi informacion, y esey ta hopi importante pa nos como sindicato mirando cu nos ta vocifera e preocupacionnan cu tin den e veld, sali pafo y duna informacion den esaki”, el a señala.
Albertus a indica cu den e mesun sala cu SIMAR a sinta Departamento di Enseñansa tabata presente na unda cu e director di e departamento a splica ki perspectiva nan ta bezig cune caba, y ki innovacionnan ya caba ta andando. Segun el a sigui splica loke a sali afo tambe ta cu hopi biaha e veld y pueblo no ta na altura di ki innovacion tin, dus tabatin tambe critica constructivo cu a wordo duna na Directie Onderwijs pa nan corda cu nan mester brinda informacion den un forma efectivo.
E presidente di e sindicato a subraya cu SIMAR a yega su meta pasobra nan a ricibi tambe feedback, no solamente di e veld di enseñansa pero di diferente stakeholders di diferente area na Aruba. Esaki, Albertus a indica, a habri lasonan tambe pa despues sigui brinda informacion y sigui traha hunto pasobra manera e tema di conferencia ta bisa, enseñansa ta algo cu mester wordo carga hunto.
Pa loke ta trata e ponencianan unda cu nan a bisa cu pa por tin innovacion esnan cu tin cu ehecute mester participa y ta envolvi, Albertus a menciona cu nan ta contento pa tende cu esnan cu tabata presente por a duna nan opinion riba e ponencia y tambe a bay di acuerdo cu e ta hopi importante.
Otro ponencia cu e sindicato a presenta ta pa crea ora y posibilidad pa e profesionalisacion di e veld por ta algo realistico. El a subraya cu ora cu kier innova y desaroya, e mester ta algo continuo, no ta algo di awo y despues no tin ora pe, y esey tambe, el a indica, cu esnan cu tabata presente na e conferencia a bay di acuerdo cune.
El a enfatisa cu tambe door di trese informacion afo, concientisando e pueblo completo riba e retonan cu tin, a pone tambe cu nan ta haya comprension y compronde cu como sindicato nan ta para, vocifera y purba di trese e interes di e veld di enseñansa pa dilanti y alaves haya informacion di stakeholders den enseñansa.
“Pa nos como sindicato e tabata un conferencia hopi bon, fructifero, unda cu nos a haya informacion pa nos por sigui riba e parti pa garantisa e interes di e veld di enseñansa y tambe pa asina nos por sigui traha conhuntamente cu diferente stakeholders pa nos por hisa e calidad di nos enseñansa y brinda tambe un desaroyo realistico pa tin fruto di dje den futuro di pais Aruba”, Albertus a resalta.
Pa loke ta e retonan cu tin, Albertus a menciona cu un di nan ta infrastructura. Infrastructura no ta solamente edificio, el a señala, pero e ta tambe e hermentnan cu tin, e electricidad, e internet, ntre otro, y esey tambe ta cosnan cu tin nan retonan cune.
El a remarca cu tur scol tin un mantencion cu mester tuma luga, e diferencia ta cu e gravedad, e seriedad di cada scol ta otro. “Un scol lo tin un of dos cos unda cu mester mantencion y otro tin hopi cos. Kiermen por bisa cu cada scol tin mester di mantencion pasobra tur edificio mester nan mantencion, pero na cierto edificio e ta mas pio cu otro”, el a agrega.
Albertus a menciona tambe cu hopi biaha loke nan ta scucha como sindicato, tambe ora cu nan sinta cu DOW, ta cu e presupuesto cu tin no ta realistacamente suficiente pa carga tur e renobacionnan cu mester.
Loke a sali afo tambe pa SIMAR ta cu den un parti di innovacion unda cu tin desaroyonan nobo, algo cu Directie Onderwijs mes a papia di dje, ta u no ta tur scol ta mesun leu den desaroyo di innovacion y esey tambe tin su retonan cune.
Loke a sobresali hopi biaha, Albertus a subraya, ta e leynan anticua y e oranan. Pesey pa SIMAR un di ponencianan ta pa crea oranan pa e docentenan por profesionalisa nan mes. El a recorda cu ora cu kier tin innovacion, nan kier pone e alumno central, pero si esnan laborando den e veld pa guianan den nan trayecto como docente, como coach, como diferente otro meta, no ta cla, nan no ta comodo den e parti di innovacion, e ta bira dificil pa e alumno bin na prome luga
El a sigui splica cu den nan presentacion nan a tuma tres herment di innovacion cu mesterr bin pa asina tin un fundeshi solido. Un di nan tabata e leynan anticua cu tin pasobra pa por tin innovacion no por tin leynan anticua cu lo por strobe e proceso di innovacion.
Den e parti di e tarea di e maestronan, Albertus a enfatisa un biaha mas e cantidad di ora cu nan tin pa e por brinda enseñansa na e alumno, pa nan por prepara pa profesionalisa nan mes. Esey, Albertus a subraya, ta algo cu ainda mester wordo dilinea pa e por bay na un manera realistico pa ora cu tin innovacion e ta na un manera cu por garantisa continuidad.
Pa loke ta e parti di finansas, otro punto principal cu SIMAR a trese pa dilanti, Albertus a splica cu no por pidi un scol duna diferente cos na un nivel of cu e mester ta na mesun cos cu otro islanan den reino, na unda cu nan si ta haya mas fondo y na Aruba tin menos fondo, pero toch mester yega na e mesun meta cu nan.


text:
Tanki Leendert – Dialuna atardi pas mas o menos 5:30 un agente di Motor Unit di Polis a haye envolvi den un accidente di trafico altura di Wendy’s Tanki Leendert.
Segun testigo
Na e sitio un testigo a conta nos cu e e auto color cora maneha pa un dama a bay haci un U- Turn.
E lo a mira cu e caminda ta liber, pero no tawata sa cu e esaki tawata debi cu di pariba e agente policial tawata biniendo di pariba cu e zwaailicht.
E impacto tawata parti drechi di e auto cora causando cu e agente a bay cay basta duro, mientras e auto a sigui y bay dal contra un cura di cas kibrando e meter di awa.
Caminda a wordo cera ambos banda pa investigacion cuminsa.
Dos ambulance a presenta na e sitio, e agente a bay Hospitaal pa mas observacion. E tawata mustra ok na e sitio o sea tawata papia y a splica kiko a pasa.
Pa locual ta e brommer, por a mira cu e parti unda e shield ta a sufri daño.


text:
Den wikènt tabatin apertura ofisial di sòfbòl maskulino Liga 50. Esaki a tuma lugá den Cirilo Chirino Ballpark ku ta situá Tra’i Seru. Un total di 10 ekipo ta kompetí e aña aki pa e titulo máksimo.
Liga 50 ta keda presidí pa Iwan Loth. E timnan ku ta partisipá na e kampionato ta: Marlins, Ban Serio, Jaws, Lions, Sharks Baranka, Artemisia, Pitufos, Cat Power, Flamboyan i Sluggers.
E kampionato di Liga 50 e aña aki ta dediká na e baluartenan Edmund ‘Munchi’ Adelina, Hubert ‘Papi’ Bazoer, Siegfried Brunken i Oswald Elisa. E kuarteto aki tabata enkargá ku e aktonan di apertura ofisial. E kompetensia ta trata sòfbòl rekreativo slow pitch.
E weganan ta tumaa lugá tur djasabra. E próksimo enkuentronan ta programá riba djasabra 14 di aprel: 10or di mainta Cat Power vs Flamboyan; 12or mèrdia Sharks Baranka vs Jaws; 2or tra’i mèrdia Artemisia vs Marlins i 4or atardi Lions vs Pitufos.


text:
WILLEMSTAD – Kampionato di futbòl Liga MCB ta sigui e wikènt aki un biaha mas ku sinku partido. Manera ta kustumber tur e partido nan ta hunga den Stadion Ergilio Hato i bo por kumpra bo karchi di entrada na porta pa FL. 6,-. Mucha bou di 12 i 60+ ta paga FL. 2,50.
Djabièrnè mitar di nuebe di anochi tin e promé partido na momento ku Centro Dominguito topa ku Victory Boys. Centro Dominguito no a pèrdè ningun partido ainda e temporada aki i ta bai en búskeda di nan di dos viktoria. Di otro banda Victory Boys ku tin tres punto aktualmente ta bai buska e viktoria pa asina surpasá Centro Dominguito den puntuashon.
Undeba ta hunga kontra Centro Barber den e promé partido riba djasabra. E partido ta kuminsá 7’or di anochi na momento ku Undeba ta bai buska nan promé viktoria di temporada 2013. Centro Barber ta bin pa evitá esaki i duna Undeba nan di tres derota di temporada.
Den e di dos partido 9’or di anochi Jong Colombia ta topa ku Sithoc. Jong Colombia meskos ku Undeba tambe ta bai buska su promé viktoria di temporada. Di otro banda Sithoc ta bin pa sende nan motor ofensivo i hinka gol kontra Jong Colombia pa asina bai ku e viktoria. Te ainda den tres partido Sithoc tin solamente un gol na fabor.
Djadumingu e partido nan di futbòl ta kuminsá mas tempran. SUBT ta bai midi forsa ku Hubentut Fortuna den e promé partido 5’or di atardi. Ambos ekipo ta disponé di shete punto riba tabla di posishon i ta bin pa e tres punto nan.
E ultimo partido pa e wikènt aki lo ta djadumingu 7’or entre Jong Holland i Vesta. Vesta ku aktualmente ta den bòm di e tabla di posishon ku tres wega pèrdí ta bai buska nan promé viktoria kontra Jong Holland. E ekipo di Jong Holland ta komandá e table di posishon aktualmente i no a pèrdè niun partido ainda.


text:
Recientemente Parlamento di Aruba a aproba Presupuesto 2022 y esaki a keda firma pa Gobernador y despues e ley a keda publica dia 20 di april den Landscourant. Awor e ley a keda publica, Minister di Finansa ta manda esaki pa CAFT pa asina e organo di supervision financiero por duna nan opinion oficial riba e presupuesto cu a wordo aproba pa Parlamento.
A tene cuenta cu consehonan di CAFT y Raad van Advies
Presupuesto 2022 a keda aproba hunto cu dos Nota di Cambio cu a contene cambionan pa por cumpli miho cu e recomendacionnan duna pa CAFT y pa Raad van Advies. Asina den e prome Nota di Cambio, a baha e deficit cu 63,8 miyon florin cu ta e resultado di baha gasto di servicio y producto, inclusion di e ganashi di Setar y e cobransa di subsidio di salario cobra pa SVB. E di dos Nota di Cambio a refleha e efecto financiero di e reformanan di e Landspakket, cu gastonan pa introduci un registro di UBO y fondonan cu lo drenta den e Fondo di Criminalidad pa reinforza e frontera di nos Pais.
Deficit ta 536 miyon florin mas chikito compara cu aña 2020 y 306 miyon menos compara cu aña 2021
Presupuesto 2022 a wordo aproba cu un deficit di 228 miyon florin. Un suma mehora di deficit compara cu aña 2021 y 2020 cu a keda grandemente afecta pa e pandemia. Ta bon pa recorda cu na aña 2019 a logra yega na un surplus chikito di 3,9 miyon florin den e presupuesto di nos Pais, pero na momento cu e pandemia a presenta, nos Pais a perde entrada y cune a presenta un deficit grandi. Durante e pandemia a purba contene gasto di gobernacion, pero asina mes nos Pais a core cu un deficit di 764 miyon den aña 2020. A sigui un disciplina pa por contene gastonan y asina nos por mira cu a logra baha e deficit di 764 miyon florin den aña 2020, pa un deficit di 534 miyon florin den aña 2021 y awor den aña 2022 a keda presupuesta un deficit di 228 miyon florin. Pues un reduccion di 536 miyon florin cu ta un esfuerso grandi cu ta wordo haci pa asina por mehora e finansa publico na nos Pais.
CAFT tin cu duna su opinion
Den cuadro di supervision financiero e ley di Presupuesto 2022 awor ta wordo manda pa CAFT pa e organo por duna su opinion oficial.


text:
Sabana Liber – Diahuebs mainta den careda di 6’or habitantenan den area di Sabana Liber a scucha un zonido duro, a resulta cu un auto a bolter.
Polis a sali pa e sitio
Patruyanan cu a yega e luga indica a bin topa un auto marca Honda color shinishi ariba su banda.
Na stuur tawata un dama cu no tawata herida.
Asina mes polis a opta pa un ambulance pa controla e dama.
Con e accidente a sosode
E dama na stuur di e Honda tawata bayendo direccion pabou, momento cu e la perde control baha caminda na su man drechi.
Akinan e vehiculo milagrosamente a pasa cerca di un cura di cas y ta hera un palo di luz pa bay termina den entrada di un otro cas ariba su banda. Por a mira cu e auto a ranca full un mata grandi cu a keda benta dilanti e cas.
Ambulance
Na yegada di Ambulance e Paramediconan a controla e dama, pero e dama a nenga pa bay Hospitaal pa un control.
Aki ta unda cu polis a dicidi di bay usa Alco Sensor e famoso test di alcohol. Segun e dama e la caba di traha.
Y manera e agentenan a pensa, e test a sali cu e la surpasa e ųgl stipula pa ley. E la wordo deteni y a pidi transportwagen.
Na yegada di transportwagen e la cana subi e vehiculo bou lagrima.


text:
“ Bin serka Mi tur cu ta kansá i kargá,
i lo Mi duna boso sosiego” (Mateo 11:28)
Gradicimento / Invitacion
No tin palabra con agradesi nos ta na tur esnan cu a demostra nos nan cariño y atencion na e momento di fayesimento y entiero di nos tata, welo, ruman, omo, suegro y amigo stima.
Sr. Francisco Hyacintho Kelly
Mihor conosi como “Frans”
Gradicimento di nos curazon na tur famia, bisiña, amigo, piscadornan y conosirnan cu a mustra nos nan atencion pa medio di un bishita, jamada, telegram, message, tarjeta of krans. Nos a sinti con hopi papi tawata significa pa bosonan tur
E apoyo moral y sosten di boso tur tawata di gran consuelo pa nos. E atencion aki lo keda pa semper graba den nos curazon.
Na Theo Zievinger pa e bunita ceremonia durante misa y na Igmar pa e acompañamento musical durante misa y pa pasa e slideshow di potretnan.
Na Rochi pa e bunita palabranan di tempo di Concorde Hotel.
Na famia cu a draag bij y na Jovita Kock-Kelly (Tanta Vita) cu a zorg pa cuminda pa despues di entiero.
Na e verpleegsternan di B3 pa e bon trato duna na papi e biahanan cu papi tawata opgenomen. Na Dr. Lacle & Dr. Kolff y tambe na e verpleegsternan di wondenpoli.
Na staff y personal di Aurora Funeral Home pa nan bon servicio.
Alavez nos kier a invita un y tur pa un Santo Sacrificio di Misa diabierna 3 di juni pa 6:30 atardi na Misa Santa Anna na Noord y despues di misa, pa 8:00 pm pa un rosario na papi su cas Palm Beach 100-E pa descanso di alma di nos defunto stima.
Boso presencia lo ta altamente aprecia


text:
“Nos a sali di reunionnan cu energia renoba pa hunto enfrentae retonan nos dilanti”
Dialuna 8 di november 2021, a tuma luga e reunionnanTripartiet entre Premier di Aruba, Señora Evelyn Wever-Croes, Premier di Corsou, Señor Gilmar “Pik” Pisas y Premier di St Maarten, Señora Silveria Jacobs. Hunto tambe den e reunionnan, tawata e Ministernan di Finansas di Corsou y Sint Maarten. Pa Aruba, Minister Xiomara Maduro a wordodebidamente representa pa Prome Minister y Minister DanguiOduber.
Tawata un dia cu a wordo dedica completo na reunionnan pa intercambia informacion di e situacion di e paisnan, alinea e vision y strategianan y reforsa lasonan di cooperacion, amistady hermandad entre e paisnan den Reino. Prome Minister di Aruba a expresa di ta sumamente satisfecho di con e reunionnan a bay y ta anticipa na e siguiente reunion entre e 3 premiernan di Reino.
“Un bon reunion caminda ta importante pa compronde con cada pais ta atendiendo cu e retonan financiero, Covid, cu Hulanda y economico pa asina wak unda nos por yuda otro y asina tur tres pueblo sali mas fuerte di esaki. Nos tawata tin un bon reunion cu temanan hopi importante y mi ta sigur cu nafinal di dia nos por mira bek atras riba un dia hopi fructifero”, Prome Minister a enfatisa.
Premiernan di Corsou a expresa nan gratitud na Aruba, Gobierno di Aruba y Premier Wever-Croes pa ta e anfitrion di e reunionnan cu a tuma luga.
Na final di e dia di reunionnan intenso, a tuma luga un conferencia di prensa en conhunto cu e Premiernan di Paisnanden Reino na unda prensa di Aruba, Corsou y Sint Maarten a haya e oportunidad di haci nan preguntanan na e Premiernan.
“Nos ta mira atras riba un dia hopi intenso cu reunionnan hopifructifero na unda palabracionnan concreto a wordo haci cu lo yuda nos den e relacion di cooperacion y hermandad. Nos a sali di reunionnan cu energia renoba pa hunto enfrenta e retonan nos dilanti. Mi ta convenci cu Aruba, Corsou y Sint Maartin den union y riba mesun linea lo logra hopi mas beneficio pa bienestar y progreso pa nos pueblonan”, PromeMinister Evelyn Wever-Croes a expresa.


text:
Na Hapon no tabata tin partido ayera. Awe e kampionato ta sigui ku:
- Yomiuri Giants kontra Rakuten Golden Eagles
- Tokyo Yakult Swallows kontra Nippon-Ham Fighters
Resultadonan di Beisbòl Liga Grandi ayera:
- Colorado Rockies derota Philadelphia Phillies ku skor di 6-2
- Miami Marlins kontra Washington Nationals a keda postpone
- Tampa Bay Rays a pèrdè di Toronto Blue Jays ku skor di 9-6
- Boston Red Sox a derota Atlanta Braves ku skor di 6-3
Andrelton Simmons a konektá dos hit den tres turno na bate. Andrelton mester a bandoná e partido den di ocho entrada pa motibu di inflamashon na su ènkel drechi. Andrelton tin un promedio di .271 ku kuater honron i 13 kareda empuha
- Pittsburgh Pirates a pèrdè di New York Mets ku skor di 4-2
- Baltimore Orioles a pèrdè di Milwaukee Brewers ku skor di 7-6 den 10 entrada
Jonathan Schoop a konektá un hit den kuater turno na bate. Jonathan tin un promedio di .229 ku sinku honron i 17 kareda empuha
- Cleveland Indians a pèrdè di Chicago White Sox ku skor di 2-1
- Houston Astros a derota Kansas City Royals ku skor di 3-0
- Texas Rangers a pèrdè di Minnesota Twins ku skor di 4-3
- New York Yankees a pèrdè di St. Louis Cardinals ku skor di 6-0
- San Diego Padres a derota Arizona Diamondbacks ku skor di 4-3
- Detroit Tigers a gana Oakland Athletics ku skor di 6-5
- Cincinnati Reds a pèrdè di Los Angeles Dodgers ku skor di 6-3
Roger Bernadina a konektá un hit den tres turno na bate ku un kareda empuha. Roger tin un promedio di .146. Kenley Jansen a logra su di 16 partido salba, pichando un entrada kompletu, sin permití kareda i ponchando dos. Kenley tin un efektividat di 3.75
- Los Angeles Angels a derota Seattle Mariners ku skor di 6-4
- Chicago Cubs a pèrdè di San Francisco Giants ku skor di 4-0
Partidónan di Liga Grandi pa awe:
- Pittsburgh Pirates kontra New York Mets
- Houston Astros kontra Kansas City Royals
- Chicago Cubs kontra San Francisco Giants
- Colorado Rockies kontra Philadelphia Phillies
- Miami Marlins kontra Washington Nationals
- Tampa Bay Rays kontra Toronto Blue Jays
- Atlanta Braves kontra Boston Red Sox
- Baltimore Orioles kontra Milwaukee Brewers
- Cleveland Indians kontra Chicago White Sox
- Texas Rangers kontra Minnesota Twins
- New York Yankees kontra St. Louis Cardinals
- San Diego Padres kontra Arizona Diamondbacks
- Detroit Tigers kontra Oakland Athletics
- Cincinnati Reds kontra Los Angeles Dodgers
- Los Angeles Angels kontra Seattle Mariners
Breve:
- E ekipo di Rojos de Caborca den e Liga Norte de Sonora na Mexico a anunsiá ku nan a añadí Randall Simon riba nan roster. Segun e ekipo Randall lo integrá su mes komo kuarto bate di e ekipo awe.
Liga Menor Tripel A
- Didi Gregorius a konektá dos hit den sinku turno na bate ku tres kareda empuha pa Reno Aces. Didi tin un promedio di .319 ku tres honron i 21 kareda empuha
- Hainley Statia a konektá un hit den un turno na bate pa Nashville Sounds. Hainley tin un promedio di .308 ku tres kareda empuha
Liga Menor Dòbel A
- Curt Smith a konektá un hit den tres turno na bate ku un kareda anotá pa Springfield Cardinals. Curt tin un promedio di .284 ku tres honron i 21 kareda empuha
Liga Menor Klase A
- Carlton Daal a konektá dos hit den tres turno na bate ku un base por bola i un kareda anotá pa Dayton Dragons. Carlton tin un promedio di .321 ku 15 kareda empuha
- Chris Garia a konektá un hit den kuater turno na bate ku un kareda anotá i otro empuha pa Myrtle Beach Pelicans. Chris tin un promedio di .289 ku un honron i sinku kareda empuha


text:
Bo penshun
Aktualmente bo ta konstruyendo penshun serka PCN òf den pasado bo a konstruí penshun aki. Komo (anterior) partisipante di PCN bo tin derecho riba:
- Entrada pa mas despues: esaki ta bo penshun di behes i ta drenta na vigor riba bo edat ku ta duna derecho riba AOV.
- Entrada pa bo sobrebibientenan si bo fayesé: esaki ta e penshon di sobrebibiente i wérfano.
- Entrada den kaso di inkapasidat laboral: esaki ta e penshun di invalides.
Entrada pa mas despues
Di gobièrnu: AOV
E edat ku ta duna derecho riba AOV ta dependé di e aña ku bo a nase:
Wak pa mas informashon riba www.rijksdienstcn.com.
Di bo fondo di penshun: penshun di behes
E penshun di bo fondo di penshun bo ta risibí adishonal riba bo AOV.
E fecha ku bo penshun di PCN ta drenta na vigor ta igual na e edat di AOV.
For di momentu ku bo baha ku penshun bo ta risibí mensualmente un pago di penshun di bo fondo di penshun. E pago di penshun akí bo ta risibí pa bida largu.
Penshun pa sobrebibientenan
Di gobièrnu: AWW
Ora bo fayesé, bo partner i/òf yunan posiblemente tin derecho riba riba un kompensashon di gobièrnu. Esei ta reglá via e Lei general di viuda i wérfano (AWW). Bo partner mester pidi e kompensashon akí serka Rijksdienst Caribisch Nederland. E instansia akí ta regla e AWW na nòmber di gobièrnu. Wak pa mas informashon riba www.rijksdienstcn.com.
Di bo fondo di penshun: penshun di sobrebibiente
Pareu ku bo ta konstruyendo bo penshun di behes bo ta konstruí tambe penshun di sobrebibiente i di wérfano pa bo sobrebibientenan.
Pago di e penshun di sobrebibiente i wérfano ta mará na e penshun di behes ku lo bo lo por a alkansá si bo a keda partisipá den e areglo di penshun te na bo edat di penshun.
Bo ta lesa mas tokante esaki riba penshun di viuda i wérfano.
Entrada den kaso di inkapasidat laboral
Di gobièrnu: Pago di plaka di malesa
Si pa motibu di malesa bo bira inkapasitá pa traha, bo tin maksimal dos aña (ámtenarnan kuater aña) derecho riba plaka di malesa despues di e di tres dia di e notifikashon di malesa. Rijksdienst Caribisch Nederland ta ehekutá e Lei di seguro di malesa BES.
De e fondo di penshun: Penshun di invalides
Den kaso di inkapasidat laboral permanente pa e funshon, despues di e periodo ariba menshoná, bo lo por tin derecho riba un penshun di invalides (bou di sierto kondishon). Wak pa mas informashon riba Den bo trabou – Inkapasitá pa traha (inválido).
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Cuerpo Policial Aruba ta organisa un “kijkdag” na Warda di polis Oranjestad. Si bo a perde bo articulo den of...Read more
Cuerpo Policial durante weekend a atende cu en total di 28 asistencia cu tawatin di haber cu campaña politico. For...Read more
Habitantenan di Tanki Leendert diahuebs prome cu 11or di anochi a raporta na Polis cu un pickup di un compania...Read more
Project Team Drugspanden ta un team cu a wordo lanta pa entre otro investiga bendemento di droga for di un...Read more
Diasabra ultimo patruya di San Nicolas mester a bay hala atencion di algun persona cu tabata Kitesurfing na Rodgers Beach....Read more
E ladronnan cu a drenta e luga aki, na Eagle, a horta algun cos di balor manera un celular cu...Read more
Diasabra mainta un persona cu a topa cu un homber canando suso y perdi den Savaneta a kere cu e...Read more
Enconexion cu e caso di asesinato cu a tuma luga di 15 di januari 2021 Recherche di San Nicolas (DAR3)...Read more
Diasabra merdia Atraco team a haci un entrada hudicial na un cas na Sero Biento. Na e dicho cas Atracoteam...Read more
Cuerpo Policial ta pidi e doño di e bicicleta aki si e por pasa na warda di Polis Shaba cu...Read more
Diarason anochi diferente unidad di "Task Force" consistiendo di KPA y DVG a subi caya pa intensiva e control nesesario...Read more
Cuerpo Policial Aruba ta organisando un “kijkdag” na Warda di polis Oranjestad. Abo a perde bo articulo den of otro...Read more
Cuerpo Policial ta informa: Diahuebs mainta Jeugd en Zeden Politie a detene e homber J.I.Margarita naci na Curaçao di 39...Read more
Awe e resultadonan di fayecimento di e dama Katiuska Z. Alvarez-Contreras a drenta for di hospital na departamento di trafico...Read more
Mas o menos 8 aña pasa e edificio di ex JZP aki a pasa den man di DIP y Stichting...Read more
Dia 4 februari 2021 un señora a pone central di polis na altura cu saliendo for di un casino ela...Read more
Pa 11 ‘or di mainta Central di Polis a haya un yamada cu na altura di Natural Bridge personanan lo...Read more
Diabierna mainta pa 09.50 melding a drenta via central di polis cu un catamaran lo a bolter pabou di Aruba....Read more
Diabierna madruga recherche di Oranjestad a bay na un cas na Papaya pa detene e homber J.K. naci na Aruba...Read more
Diaranson dia 27 januari 2021 departamento di rijbewijs ta sera parti merdia enconexion cu lo spuit e lugar. Mayan nan...Read more


text:
E prins cu a nace dialuna 23 di april finalmente awe diabierna mainta prins William y Kate Middleton, ta anuncia e nomber di nan tercer yiu, Louis Arthur Charles. E baby lo ta conoci como “His Royal Highness Prince Louis Arthur Charles of Cambridge”. E nomber Charles ta probablemente na tributo di prins Charles su omo grandi, Earl Mountbatten, cu a ser mata pa IRA na 1979. E ta origen Frances y Aleman, y ta significa ‘guerrero di renombre’. E escogencia di e nomber por a cay como un sorpresa pa e observadornan real, debi cu esey ta un di e nombernan di prins George, y tambe di prins William. Mientras cu Arthur tin lazonan real fuerte, y ta un di e nombernan di tanto prins William como prins Charles. E ultimo nomber Charles ta un inclinacion cla pa William su tata, ken su nomber ta Prins Charles Philip Arthur George.
Interesante ta cu esaki ta un hecho historico pa e Famia Real Britanico, especialmente pa prinses Charlotte. Dicon pa prinses Charlotte? Esaki ta paso prinses Charlotte a bira e prome hende muhe den e realesa Britanico cu ta conserva su derecho na e trono apesar cu e baby real ta un mucha homber. Antes di e ley di Sucesion di e Corona di 2013, un yiu homber ta subi riba e lista prome cu e yiu muhe mayor riba e linea di sucesion. Esaki a sucede cu Prinses Anne cu apesar tabata di dos yiu di Reina Elizabeth, e tabata bou di su rumannan menor prins Andrew y prins Edward den e linea di sucesion. E peuter Prinses Charlotte ta e prome realesa Britanico cu su genero no tin di haber cu su derecho na e trono.


text:
Amor ta expresa na diferente forma. E ser femenino ta encanta ricibi sorpresa, carta, flor y cu nan ta contesta nos mensahenan....
E splicacion ta den un estudio publica den Journal of Personality and Social Psychology, unda nan a...
Tin un prome cita ta formidabel, pero prome cu bo habri completamente y entrega bo curason, ta importante...
Nos meta ta pa yuda bo reconoce 7 comportacion cu e muhenan ta adopta, ora ya nan no ta interesa den un relacion y asina ta mas facil pa pone fin na...
• Gradici bo mes pa bo propio cualidadnan y no keda wak e cosnan malo di bo so. • Realisa...
Bo tin gana di sigui como amigo? Of bo ex ta pidiendo bo pa brind’e bo amistad?...
Bailamento den pareha ta yuda tene un conexion special cu e persona cu bo ta stima. Tene...
Banda di esunnan tradicional, scoge entre e ‘recetanan magico’ aki y agrega nan na bo ritual di...
Sali core bay pafo cu maleta, ta atrae biahe, uza panti cora pa amor, enfin tin diferente opcion di ritual pa ricibi e Aña Nobo y despidi...
Un estudio realisa pa Universidad di Michigan a desafia e suposicion tradicional:


text:
Diahuebs, minister di Infrastructura, Sr. Otmar Oduber a haci un recorrido den e diferente areanan cu semper tabata tin cierto problemanan, specialmente Vos Boulevard pero tambe otro partinan di Aruba, unda cu awasero ta yobiendo y cu e tera ta satura.
DOW kier tuma e medidanan necesario di delanta, unda cu dos siman pasa a combersa cu DOW tocante e supervision di Watty Vos Boulevard, y a topa cu esunnan responsabel pa e trabaonan, es decir Motta Engel, y a reitera cu loke ta tumando luga en todo caso dilanti Codemsa/Kooyman no ta aceptabel y cu gobierno no ta bay acepta esaki mas. A instrui DOW pa tuma e pasonan legal den cuadro di un contract cu a wordo traha, cu ta mara e mannan di gobierno hopi duro. Esaki ta lesnan cu mester wordo siña di dje. Pero e problema no ta na Codemsa so, pero na Tanki Leendert tambe tin awa ta para formal den e area y Motta Engel ta encarga pa deal cu e parti aki. No ta camindanan habri ainda, ya cu nan ta pafo di e rotondenan. Pa augustus otro aña e trabao mester wordo entrega. Y ta yega momento pa pone responsabilidad ariba trabao cu no ta tumando luga conforme di loke gobienro ta spera. E ta crea un scenario rond di Aruba, vooral unda ta construyendo Watty Vos Boulevard, ta birando hopi incomodo pa nos hendenan.
Semper ora tin desaroyo, cu tin proyecto, e ta crea incomodidad. Pero den e caso aki, awa a pasa hariña, surpasando e liña y ta mustra Motta Engel ariba esaki tambe. Pronto reunionnan lo cuminsa, unda cu tin e parti legal di gobierno ta studiando e contract pa mira kico por wordo haci mirando cu ta te na Augustus proyecto ta wordo entrega.
Tambe e mandatario a bishita Green Corridor, Pos CHikito riba e caminda grandi cu semper ta yena cu awa, ta pomp e awa sak’e afo na Savaneta patras. Tambe Sta. Cruz, patras di Kentucky, a pone pump di DOW pa atende cu e awa cu tin para eynan. Y algun otro luga cu a pone naturalmente atencion ariba dje, pa evita cu si awa sigui yobe cu lo tin problemanan den oranan di anochi.
E team completo di DOW tabata ariba caminda, haciendo anotacionnan unda ta sinti cu e saturacion di awa por tuma luga, mirando cu si e awa yobe den marduga, e lo ta hopi mas dificil pa atende cun’e. Durante dia di diahuebs por a mira e mobilisacion di e ekipo di DOW, cu truck, bobcat, pa si santo subi caminda, atende cu esaki di biaha. A atende cu cierto partinan, cu e duikernan, y den Madiki trempan a percura pa esaki ta limpi.
E mandatario sigur tabata tin palabranan di elogio pa e personal di DOW cu a mobilisa diahuebs den oranan di merdia pa atardi, y nan lo keda pendiente di awasero cu lo sigui yobe. Tambe e mandatario a topa cu e CEO di Motta Engel, caminda cu di parti gobierno e mensahe tabata bon cla, unda cu a inform’e cu no tin espacio pa tolera mas, unda cu DOW a haya e mensahe pa cuminsa wak e aspecto huridico pa cuminsa actua ariba esaki, segun e mandatario di Infrastructra, Sr. Otmar Oduber.


text:
Aruba
Eric Ras (CURPA): Gobierno a sembra biento y awo ta cosecha horcan!
“Nos no ta nan pero nos ta demostra di ta pio cu nan! Ta sinta tira lodo tur caminda y awor cu bo ta den candela bo kier hunga victima. Tanten cu solo no baha careda di bina no a caba. E gobierno aki cu nan manera di goberna ta demostra cu nan kier caba cu Aruba. E forma arogante di goberna ta demostra kende berdaderamente nan ta. Sin escrupulo ora ta trata cu nos pueblo”, asina Eric Ras, lider di partido CURPA a bisa awe.
Tabata core rumores cu tin un investigacion andando na Arubahuis y awe por confirma cu tin base pakico e minister plenipotencario a entrega su retiro. Su argumento cu ta pa via di kindertoelage. E argumento aki ta zona masha fofo mes. Bo no ta bay laga un salario halto pa un kindertoelage pasobra tardi of tempran bo tin cu hay’e si bo tin derecho riba dje. E pilder aki ta dificil pa traga.
Minister president tin e deber pa actua den e caso aki sino e ta bira complice. E caso aki no ta un secreto publico mas.
Artikel 199 di nos procedimento penal ta bisa: Ieder, die kennis draagt van een begaan strafbaar feit, is bevoegd daarvan aangifte te doen.
No ta pasa un siman cu cosnan malo ta sali na claridad di e gobierno aki. Si sigui asina nan lo bay den Guinness Book of World Records pa tanto escandalo.
Escandalo di vacuna, na Serlimar, na Arubus, na DIMAS, na WEB N.V pa e cuenta di Eagle LNG, FASE y asina por sigui menciona. E gobierno aki no por papia di integridad pasobra nan no tin e. E situacion por wordo defini manera un tsunami di escandalo cu a pasa riba nan.
Gastonan ta sigui subi y pa tira santo den wowonan di empleadonan publico a bin cu 5% den nan salario y e 7.6% na aña 2023. Un Parlamento cu no ta para firme y no tin control riba nan gobierno. Parlamento sa masha bon cu si gobierno no hasi locual el a firma den e protocol di diabierna scur di 13 november 2020, e empleadonan publico lo no haya nada bek.
Esaki ta e momento cu nos parlamentarionan cu ta bisa cu nan ta Cristian lanta para pa principionan. “Demostra cu boso ta para banda di e homber chikito demostra cu boso ta para banda di pueblo y ranca e plug di gobierno. E spada di 2 filo ta corta banda banda y esaki lo bo scapa for di dje. Nos no por burla di Dios pasobra locual cu bo sembra lo bo cosecha. A bira tempo pa nos lanta para pa salba nos Aruba dushi tera”, asina Eric Ras a termina bisando.


text:
Aruba
John Wesley College: 85% a gradua
Ayera tabata e dia cu e alumnonan den examenklas di John Wesley College tabata warda riba dje. Despues di a studia duro pa un aña largo, 85% di e alumnonan a gradua.
Varios mayor, amigo y e team JWC hunto cu e graduadonan a pasa un rato ameno celebrando e gran logro di e graduadonan.
E docentenan di John Wesley College ta desea e otro 6 candidatonan cu mester haci herkansing, hopi exito. Boso por, djis hacie como tambe palabra di pabien na tur graduado.
Mayor interesa por pasa schrijf in e siman aki for di dialuna 13 di juni te diabierna 17 di juni 2022 na John Wesley College cuminsan di 9 am te 2 pm. Por tuma contact cu scol via e-mail na [email protected]


text: Diahuebs mainta a drenta informe di un accidente banda di Buccaneer na Gasparito, mesora a dirigi patruyanan na e sitio. Na yegada di e patruya a bin compronde cu aki ta trata di un accidente unda cu e chauffeur di un Jeep bayendo zuid a topa frontal cu un otro vehiculo memey caminda biniendo for di direccion contrario net na e birada, e chauffeur di e Jeep a kita na man robez y a perde control baha caminda subi acera y un baranca y a bolter kibra muraya drenta parcialmente un cura di cas. E chauffeur milagrosamente a sali illeso y a scapa pa millimeter un staka di un parti di e mata cu casi a perfore.


text:
WILLEMSTAD – Den e reunion general pa miembro nan di Federashon Futbòl Kòrsou (FFK), algun miembro a presentá un moshon di deskonfiansa kontra e direktiva aktual di FFK presidí pa Rignal ‘Jean’ Francisca. E moshon aki a bin pa motibu ku algun miembro no ta kontentu na e manera ku e maneho di FFK ta bayendo.
E miembro nan ku a presentá e moshon tabata tin sigur ku nan lo por a logra kore ku e direktiva ya komo nan tabata tin mayoria. Apesar di esaki e miembro nan no a logra pasa e moshon di deskonfiansa. Esaki debí na e echo ku e miembro nan no a kumpli ku e prosedura stipulá den statuto nan na momentu di presentá un moshon. Konsekuentemente e moshon di deskonfiansa a keda anulá i por lo pronto e direktiva aktual ta keda.


text:
Den Haag – Minister Plenipotenciario sr. Edwin Abath - ariba invitacion di director di Sparta sr. Peter Bonthuis – a asisti e fin di siman cu a pasa na e partido di futbol entre Sparta y Ajax.
Lees meer
Den Haag – Na Cas di Aruba a tuma lugar un ceremonia den cuadro di e cooperacion entre Gemeente Den Haag y Aruba. E ceremonia a consisti di plantacion di un mata dor di diputado di Den Haag sr. Rabin Baldewsingh, Minister Plenipotenciario sr. Edwin Abath y directora di Cas di Aruba sra. mr. Desiree Croes. Tambe un ceremonia similar a tuma lugar na Cas di Antia. E dos matanan ta simbolisa e cooperacion y amistad entre Den Haag, Aruba y Corsow.
Lees meer
Den Haag – Recientemente Ministro Plenipotenciario di Aruba na Hulanda, Sr. Edwin Abath a ricibi dr. Henry Habibe, poeta, critico y scientifico Arubano riba tereno di literatura, na Cas di Aruba.
Lees meer
Den Haag – Na Cas di Aruba a tuma lugar un encuentro chiquito pa motibo cu QueenAnne Bergen a termina cu su stage na Cas di Aruba.
Lees meer
Den Haag – Recientemente Directora di Cas di Aruba sra. Desirée Croes a haci un bishita na Veemarkthallen na Utrecht. Esaki pa motibo cu riba dia 21 di maart venidero e comunidad Arubano na Hulanda lo celebra Dia di Himno y Bandera engrande den Veemarkthallen na Utrecht.
Lees meer


text:
Marvelous Production ta un organisashon ku ta aktivo pa basta aña. E mishon di Marvelous Production ta pa eduka mucha, hóben i adulto riba diferente tereno. Serka nos e persona ta importante. Nos ta enfatisá riba desaroyo personal di kada partisipante. Esaki ku e meta pa nos por tin hende nan sigur den nos komunidat i ku konfiansa pa hasi tur loke nan pone nan dilanti ku éksito.
Aktualmente Marvelous Production tin e derechi legal pa organisá diferente sertámen na Kòrsou i tambe Marvelous Production tin diferente frankisia internashonal. Esaki naturalmente ku e mira pa brinda oportunidat pa nos beyesa nan representa Kòrsou internashonalmente despues di a wòrdu prepará debidamente.
Marvelous Production ta e promé organisashon ku ta organisá Baby Miss Curaçao, Miss Teen Tourism Curaçao, Miss Tourism Curaçao, Mrs Curaçao i Mini Mister Curaçao. Banda di esaki nos tin tambe Mini Miss Curaçao, Little Miss Curaçao, Miss Pre Teen Curaçao. Esaki pa brinda oportunidat pa nos hóben nan por destaká i hasi nan soño realidat trahando konhuntamente ku mayor di e hóben nan aki. Nos ta sigur ku nos por konta ku sostén di pueblo di Kòrsou pa asina hasi e sertámen nan aki unu super éksitoso.
Direktor di Marvelous Production, ta sra. Marvelin Hous. Marvelin Hous ta un Accountant di profeshon ku a gradua i traha komo Accountant. Banda di esaki sra. Marvelin Hous a partisipá na diferente sertámen tantu lokal komo internashonal i a konkista varios título tantu finalista komo ganadó absoluto.
Tambe sra. Marvelin Hous a fungi komo miembro di diferente organisashon ku a organisá diferente sertámen i tambe sra. Marvelin Hous ta diseñadó ku a gana título di mihó diseñadó tantu lokal komo internashonal. Esaki ta demostra e konosementu profundo di e area di moda i beyesa, entre nan sertámen di beyesa, di sra. Marvelin Hous.
Planning
Baby, Mini, Little Miss Curaçao, Pre-Teen, Teen Tourism, Miss Tourism, Mrs. Curaçao
You need a ticket to watch the pageant.


text:
Dialuna anochi durante patruya polisnan atento riba caya y a topa cu un auto moviendo den e area di Noord. Polis a dun’e un señal pa e para, loke e chauffeur a haci tambe.
Den e auto tabata tin dos adulto y un mucha. Ora cu nan a baha check, tanto e pasahero como e chauffeur, ta stranhero. E chauffeur no tabata tin rijbewijs. El a bisa si cu e ta biba na Aruba, pero no por a proba ningun documento pa mustra cu e ta legal.
Esun na banda tampoco por a prueba e momento ey cu e ta legal na Aruba. Polisnan durante e control a mira cu e plachi di number di auto A-6747 ta un plachi di 2013, oranje cu blanco.
Na 2013 e plachinan tabata di e mesun color cu esunnan di awe. Polisnan a mustra e persona na stuur, cu e no por sigui. Awendia ta castigabel core auto sin rijbewijs.
Mirando cu e tabata tin un mucha den auto, polis a pidi’e pa baha cu e mucha, bay cu nan den auto di polis y e otro sinta na banda, cu no por a prueba cu e ta legal na Aruba, a wordo pidi pa bay den dogcatcher.
A base di Guarda Nos Costa, nan lo bay saca afo si e personanan aki ta legal na Aruba. E auto a keda para caminda cu polis a para e chauffeur na momento cu e tabata riba caminda den e area di Noord, cu e plachi di number bieu, oranje cu blanco, di 2013.
Pasajero illegal coriendo den auto cu plachi number bieuw, polis a detene e pasajero y a confisca e auto!
Dialuna anochi durante patruya polisnan atento riba caya y a topa cu un auto moviendo den e area di Noord. Polis a dun’e un señal pa e para, loke e chauffeur a haci tambe.


text:
E siman aki ta e ultimo siman di e entrenamiento di rastreadornan militar na Aruba. E entrenamiento di 3 siman lo conclui e siman cu e asina yama “Ejercicio final”.
E infanteria di e marina di Hulanda, e Escuadron di Infanteria di Marina Carib (Aruba) y e Destacamento di e Infanteria di e Marina di Sint Maarten a siña durante e formacion aki pa sigui un tema riba e base di tracking. E seguimiento ta e habilidad di localisa, identifica, interpreta y persigui pistanan.
E rastreadornan ta ser utiliza, entre otro, pa “tareanan di buskeda y rescate”, den apoyo na e autoridadnan local. Pero tambe pa despliega den territorio enemigo den operacionnan rond mundo. E formacion ta consisti de un parti tecnico-teoretico, habilidadnan practico di e homber individual y actuacion den equipo.
Ademas, durante e capacitacion, tambe a imparti instruccion na Aduana di Aruba, na Guarda Costa di Caribe y Polis di Aruba.


text:
Alfonso Boekhoudt
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Juan Alfonso Boekhoudt (n. 27 di januari 1965 na Aruba) ta un politico Arubiano.[1] Desde 1 di januari 2017 e ta Gobernador di Aruba.[2]
Anteriormente e tawata minister plenipotenciario di Aruba di 14 november 2013 te cu 16 november 2016. Prome cu su nombracion e tawata director di Aruba Ports Authority (APA), e empresa portuario di Aruba.[3] Entre 2010 y 2013 e tawata presidente di Cruz Cora Aruba.[1]


text:
Un sosiedat ta basá riba un pakto di konvivensia, ku ta fundá riba lei i rèspèt. Pero ta parse ku nos ta kibrando esaki frekuentemente. E vínkulo estrecho entre e hendenan i e isla ku nan ta biba ariba ta defi ní gran parti di nos kondishon soshal i polítiko. Último tempu e interakshon ku Hulanda tambe ta hungando un ròl bastante grandi den nos kondishon soshal i ekonómiko.
Kòrsou ta manera un siudat di Gresia Antiguo
Den tèrmino di siudadanía, komo nos ta un isla chikí, bo ta mira un èkstra konsentrashon den e union entre polítika i esnan ku ta biba riba e isla. Bo por kompará nos ku e siudatnan demokrátiko di Gresia Antiguo. E diferensia ta ku den nos sosiedat moderno e vínkulonan entre e siudadanonan ta haña forma den e espasio públiko. Un espasio kaminda e siudadano ta “verwacht”, ku vínkulonan entre e siudadanonan ta ser konstruí i enrikesé di tal manera ku personanan den e sosiedat por alkansá rekonosementu di nan derechonan i ehersé e derechonan ei na un manera responsabel.
Kambio di gobièrnu di mas
Awor, kada bes ku tin kambio di gobièrnu, nos ta bin ripará ku e espasio públiko ta ser eksponé na tenshonnan i maltrato ku ta konsekuensia di konduktanan dañiño i egoista di polítikonan ku tin danki di paga òf ta sinti un obligashon di yuda kompinchinan ku entradanan òf propiedatnan di pueblo. Nos a bin mira esaki último simannan, entre otro, den Selikor i den kompania di Dok. E daño soshal ta èkstra grandi ora tin kambionan frekuente den gobernashon, manera nos a bin eksperienshá último 3 aña. Liberalisashon di merkado (globalisashon), burokratisashon, usamentu di lei públiko pa logra metanan personal a kosto di e bien públiko, ta tirando un sombra skur riba e idealnan di konvivensia riba nos isla. Aki aya bo ta tende protesta, pero nos por konkluí ku konsenshi públiko di nos siudadanonan ta ser sistemátikamente destruí (mira por ehèmpel e solushon fi nal na Selikor i Dok). Anto, esaki ku aprobashon di hues! Huntu ku esaki bo ta ripará un deterioro den hopi servisio pa asistensha públiko, algu nesesario pa e siudadano den nesesidat.
Étika moral
Ta imperativo pa reklamá aplikashon di étika moral i lei na un manera muchu mas fuerte ku awor ta e kaso na Kòrsou. Hues por hunga un papel klave den esei.


text:
CHARLOTTE, North Carolina – Dianan despues cu su ruman homber sorto y cu problema pa papia a muri door di un disparo di un agente di polis di North Carolina, Sam Harris a puntra si e tiroteo a sosode pasobra e discapaciddanan di su ruman homber a caba den un malententido.
Ningun funcionario a bisa cu esaki ta e caso. Pero Harris a bisa cu su famia ta presionando pa obtene mas informacion riba dicon Daniel Kevin Harris a ricibi un disparo cerca di su cas na Charlotte diahuebs, despues di loke polis a bisa cu tabata un persecusion di mas of menos 10 kilometer.
E famianan di Daniel Harris a papia dilanti di un multitud di persona reuni den un vigilia pafo di su cas e anochi di diamars cu kier mas respuesta riba e morto di e homber di 29 aña di edad.
“Polis tabata tin mester di tuma conciencia di e forma con ta comunica cu personanan sordo y con pa evita cu situacionnan manera esaki bolbe sosode,” Sam Harris a bisa, kende tambe ta sordo y cu a papia cu e afiliado di CNN, WSOC, cuun interprete di lenguahe di seña. Esaki ta loke nos sa te awor aki di e tiroteo:
Polis: Un “encuentro” cu a sosode despues cu e conductor a hiba polis na un persecusion.
Daniel Harris tabata core un Volvo riba e caretera interestatal 485 den e area di Charlotte, ora cu polis a purba di par’e pa sospechanan di exceso di velocidad.
Harris no a stoop, sino el a sali for di I-485 y a bay pa su bario den Charlotte, segun Michael Baker, sargento di State Patrol.
Den e bario, Harris “a sali for di su auto y tabata tin un encuentro entre e conductor y e agente”, loke a caba na disparo, Baker a bisa.
Harris a muri na e sitio. Polis no a duna detaye riba e encuentro of a revela loke e dos hmbernan a bisa of con nan a comunica, si tabata tin tal comunicacion. No sa si e agente tabata sa cu Harris tabata sordo.
E solda a wordo poni riba licencia administrativo despues di e tiroteo como ta habitual pa cualkier agente involucra den un incidente similar, Baker a bisa.
Autoridadnan ta reuniendo imagennan di camara di e auto y e video di e camara di curpa.
“Debi cu menos di 20 agente di state patrol a responde, ta tumando algun tempo pa obtene tur e videonan relaciona cu e incidente,” Bridges a bisa, di cual agencia ta investigando e tiroteo.
Baker y Puentes a nenga na responde preguntanan di CNN si Harris tabata arma.
Un bisiña a bisa cu el a scucha disparo
Mark Barringer, bisiña di e zona, a bisa na e afiliado di CNN, WBTV, cu el a wak un persecusion di e auto di polis poco antes di scucha disparo.
Otro bisiña a bisa cu el a mira Harris uza lenguahe di seña varios biaha prome.
“Mi a mir’e den e bario cu su famia,” Ryan Russell. “Parce nan ta un famia hopi trankil.”
E famianan di Harris, amigo y bisiñanan a reuni pafo di su cas pa e vigilia di diamars. Hopi a laga flor y mensahenan riba acera.
Fuente: CNN en Español


text:
Notisia - Voogdijraad
5 Notisianan Tokante Voogdijraad
Surti segun Fecha / Relevansha
Derechi penal hubenil a drenta na vigor pa Hulanda Karibense
For di promé di ougùstùs 2020 e derechi penal hubenil ta drenta na vigor na Hulanda Karibense. Loke ta karakterisá e derechi ...
Preparashon pa derecho penal hubenil pedagógiko pa Hulanda Karibense
E komportashonnan kastigabel ku ta okurí mas tantu bou di hóben na Hulanda Karibense ta ladronisia i kore outo sin reibeweis. ...
Hunta pa Protekshon di Mucha ku bishita di trabou na CN
Riba invitashon di Voogdijraad Hulanda Karibense, Hunta pa Protekshon di Mucha (Raad voor de Kinderbescherming, RvdK) ta ku ...
Jill Soemosemito nombrá komo direktor di Voogdijraad
A nombra Jill Soemosemito direktor di Voogdijraad Caribisch Nederland. E la kuminsá dia 19 di mart 2018 ku su funshon nobo.
Curvin George direktor nobo di kuido hubenil i bienestar di famia
Entrante 1 di yanüari 2018 Curvin George ta direktor nobo di e departamento di kuido hubenil i bienestar di famia di Hulanda ...


text:
The content originally appeared on: Diario
Tambe di su reto y oportunidadnan
ORANJESTAD (AAN): Recientemente a tuma luga un reunion entre Oficina di Turismo, A.T.A., y diferente sindicato na Aruba. Esaki tabata un iniciativa di Mediador di Aruba conhuntamente cu A.T.A. y e meta tabata pa informa e gremio sindical di reto y oportunidadnan mara na e sector turistico.
Den transcurso di e ultimo 6 lunanan A.T.A. a presenta diferente tema y a combersa cu diferente organizacion, gremionan comercial, departamentonan di gobierno como tambe otro entidadnan importante na Aruba y den Reino.
Considerando desaroyonan tumando lugar na e momento aki cu ta toca diferente sectornan, y cu por tin impacto entre otro riba nos turismo, pero potencialmente tambe riba e forma di biba di nos cada un aki na Aruba, mediador di Aruba a propone pa comparti e informacion aki cu e gremio sindical tambe.
Temanan cu a worde toca ta entre otro elementonan inclui den e “Landspakket” manera e reforma fiscal como tambe inflacion, expansion di cambernan hotelero y e costo actual di un vacacion pa Aruba.
Considerando e importancia cu turismo tin riba nos economia, e temanan aki y e decisionnan rond di nan sigur ta clave pa nos presente y pa nos futuro y ta rekeri prudencia di nos banda. Mester tene na cuenta cu diferente cambio na caminda lo incrementa e costo di un vacacion pa Aruba, sin lubida e impacto cu
esaki lo tin riba nos mesun populacion y e costo di bida na Aruba.


text:
Spar riba bo mes
Bo por spar tambe riba bo mes pa penshun adishonal pa por ehèmpel bai ku penshun mas tempran òf oumentá bo penshun. Serka PCN no tin posibilidat pa spar mas ainda adishonal banda di bo penshun.
Tin sufisiente alternativa pa spar pa penshun adishonal. Esaki por dor di spar riba bo mes, dor di invertí plaka, sera un seguro òf likidá bo hipotek (di manera ku mas aweró bo ta sobra mas plaka ora bo kas ta ful pagá).
Ta prudente pa por ehèmpel pa wak huntu ku bo konsehero finansiero kua ta e mihó opshon pa bo.
Seguronan
Bo por sera un asina yamá ‘lijfrenteverzekering’ (seguro di penshun vitalisio) òf ‘koopsompolis’ (pólisa di suma di kompra). Den kaso di un ‘lijfrenteverzekering’ bo ta paga un prima mensual. Den kaso di un ‘koopsompolis’ bo ta depositá un suma den un solo tiru. Despues di tempu bo ta risibí e ora ei un pago di e aseguradó ku bo por usa komo komplementashon riba bo penshun. Bo por skohe pa un pago temporal òf pa bida largu.
Tin kondishonnan mará si na e forma i durashon di e pago. Puntra e aseguradó òf bo konsehero finansiero semper pa esakinan
Bonaire
Kaya General Carlos Manuel Piar #5, Bonaire
T +599 717 09 84
E info-bonaire@pensioenfonds-cn.com
Habrí di:
08.30 – 12.00 uur
i di 13.00 – 16.00 uur
Sint Eustatius
Mazinga Square, Oranjestad, Sint Eustatius
T +599 318 32 18
M +599 416 68 60
E info-statia-saba@pensioenfonds-cn.com
Habrí di:
08.00 – 12.00 uur
Saba
Kaya General Carlos Manuel Piar #5, Bonaire
T +599 416 68 60
E info-statia-saba@pensioenfonds-cn.com
Preguntanan has frekuente
Mi mester mèldu mi mes pa e areglo di penshun?
Di kon un oumento ta importante pa mi penshun?
Mi ta outomátikamente sigurá pa penshun di partner pa mi partner?
Was mas pregunta frekuentemente hasí >>


text:
Djamars 12 di yanüari 2021 hunta direktiva di Iglesia mundial a disidí pa posponé e kongreso mundial di Konferensia General pa di dos bia. E fecha ku a vota e promé bia pa kambi’é tabata 20 pa 25 di mei 2021. E fecha nobo a bira 6 pa 11 di yüni 2022. Lugá di e kongreso ta keda meskos, esta, Indianapolis, Indiana, Estádos Unídos.
Persistensia di e pandemia mortal i global di COVID-19, su impakto riba salú públiko, biahamentu i resepshon di visa internashonal tabata algun di e konsiderashonnan pa a posponé e kongreso un biaha mas. E divishonnan ta liber pa disidí si nan ta bai hasi kambio den nan ekipo di ministerio, servisio i personal.
Laga nos sigui resa pa Dios Su guia den e tempu di insertidumbre akí. Ku iglesia por sigui enfoká riba e mishon pa kua Dios a instituyé.


text:
Maximo Rufino Paula,
mihó konosí komo Max, a nasé dia 30 di yüli 1933.
Kasa for di aña 1963 ku Sunilda Paula-Pieternella i tata di Shannigan, Abigail y Shadforth. E ta abuelo di A’ishah, Shannigan y A’mir.
Max a práktika e deportenan di futból , vòlibòl i tènis.
Ku 14 aña Max tabata kiper di Atletiko Oriental di Mari Pampoen den B klase i despues kiper pa Sithoc. Max tabata un di e mihó kipernan di pariba di brug, e tabata konosí pa su kurashi.
Aki ta siguí Max su aktividatnan den deporte:
1963: Max a kuminsá praktiká vòlibòl den e ekipo maskulino di T.O.P. i tabata trein e ekipo femenino di T.O.P. ku kual el a bira kampion di Kòrsou na 1963.
Max ta para na kuna di e ekipo femenino di Montaña Valuas i tambe entrenador. Ku e ekipo aki e la titulá kampeon di kampeon klase A na 1963, promové pa klase superior i titulá Kampeon di Kòrsou na 1964, 1965, 1966.
1964: I tambe 1965 Max tabata entrenadó di e selekshon di vòlibòl femenino di Kòrsou/Antia i tabata forma parti di direktiva di NAVOBO.
1970: Max a drenta direktiva di S.O.V. Asiento i ta terminá komo presidente di klup na añanan 90.
1971: Max a drenta C.L.T.B. (Curaçao Lawn Tennis Bond), komo komisario hubenil y ta terminá komo Presidente den ana nan , durante su periodo den C. L. T. B., ela bishita tur torneo internashonal den área di Caribe y Centro America entre nan Weganan Centro Americano y Pan Americano, pa mas ku 20 aña ku delegashon nan hubenil i senior.
1972: Bou di guiá di Max e promé ekipo húbenil di Kòrsou a partisipá na Jitic (Juegos Infantil de Tenis Centro Américano y del Caribe).
1974: Max ta drenta den direktiva di Komité Olímpiko Antiano, kaminda e la biaha na diferente okashon komo chef di mishon (Cuba i Colombia) pa weganan Centro Americano.
Jitic (Juegos Infantil de Tenis Centro Américano y del Caribe) ta wòrdu organisá
pa promé biaha na Kòrsou bou di guia di Max.
1975: Max ta wòrdu eligí komo komisario den e promé NALTB, konsistiendo di Aruba, Boneiru i Kòrsou.
1975: Komo hefe di delegashon di tènis Max ta biaha pa Sürnam durante e di 10 weganan di Reino.
1975: Pa su desempeño den tènis, Max ta risibí un rekonosimentu di parti di C.S.F. (Curaçaose Sport Federatie).
1977: Max ta wòrdu elegí komo tesorero di N.A.O.C.
1978: Komo chef di mishon Max ta biaha pa Juegos Centro Américano y del Caribe na Medellín, Colombia.
1979: Max ta wòrdu eligí komo presidente di N.ATF i ta keda na e puesto aki te aña 1999, esta 20 aña. Durante e periodo ku Max a presidí NATF tabata tin torneo nan internashonal manera Kopa Malboro, “The Miller Tennis Tournament of Champions” y Triangle Tennis Tournament, kaminda hungadó nan lokal por a kompetí riba nivel internashonal.
1979: Max ta fungi un bes mas komo chef di mishon na Juegos Panaméricano na Cuba.
1981: Ta bolbe eligí Max komo tesorero di N. A. O. C.
1985: Max huntu ku Hilberto “Betto” Thomas, Max su sekretario pa bida, ku otronan a fundá Fundashon Kopa Iyo Pimentel y ta organisá e promé Kopa Iyo Pimintel
1988: NATF bou di direkshon di Max ta apliká pa bira ful miembro di T. F. (International Tennis Federation)
1990: Max ta risibí kondekorashon real komo “Ridder in de Orde van Oranje Nassau” pa su trabou deportivo i tambe komo profeshonal.
1994: Max ta keda eligí komo vice presidente di COTECC (Confederación de Tenis de Centro América y del Caribe).
1995: Max ta risibí plaka di mérito di C.S.F. komo dirigente atministrativo.
1997: NATF ta bira ful miembro di ITF despues di 10 aña ku a apliká.
1997 te ku 2001 miembro di NAOC un biaha mas.
1998: Bou di guia di Max, Kòrsou ta partisipá na e promé Davis Cup. Esaki ta e logro mas grandi ku un persona por logra pa su pais den tènis internashonal.
1999: Aki Max ta terminá su karera deportivo internashonal komo presidente di NATF i tambe komo miembro di direktiva di COTECC
2005: Max ta organisá e último Kopa Iyo Pimentel , kual torneo a wòrdu organisá pa 20 aña konsekutivo i alabes ta retirá for di organisashon nan deportivo aktivo.
Banda di tabata dirigente deportivo Max mes tabata un ferviente hungadó di tènis i a kompetí y práktika tènis te ku aña 2010 kaminda pa motibu di salú e la stòp di práktika e deporte.
Esaki ta Max, un hòmber impreshonante ku un karera deportivo aun más impreshonante.


text:
Kasi tur Kristian lo sigurá bo ku e ta un pekadó. Nan ta pretendé asta ku nan ta pekadó for di nasimentu. Ban analisá esaki un ratu. Supongamos ku un hende ta konta bo k’e tin un problema ku un hende. Riba bo pregunta kon e ta pensa di solushon’é, e ta bisa bo ku e ta buskando un ‘manera indirekto’ (den palabra kla: ‘un mentira’) pa hèndel e situashon. E ora ei bo sa ku e persona en kestion no ta sinsero. Kon bo por verwagt ku e lo trata abo honestamente mañan? E ta kapas di gaña bo tambe.
Pues ban bèk n’e pekadó awor. E mes ta bisa bo k’e ta un pekadó. Pues, kon bo por kere ku e lo keda sin peka pa ku bo persona? Al kontrario, bo por tin sigur ku e lo peka pa ku abo mes tambe. E mes a atvertí bo delantá, bisando: ‘Paga tinu, mi ta un pekadó!’ Pues bo por verwagt ku e lo gaña i hòrta bo. Asta e por hasi kos pió, pasobra bo nunka no sa kiko un pekadó lo por hasi!
Ta kla ku nos ta skirbiendo aki den un stail satíriko pa klariá un punto, esta ku hende ku ta bisa ku nan ta pekadó normalmente no ta men é. Den kurazon di nan kurazon nan kier men ku nan ta hende desente, presísamente pasobra nan ta atmití ku nan ta pekadó! Pues ora un hende ta bisa bo ku e ta un pekadó, en realidat e kier men nèt lo kontrario. Esei ta un manera basta indirekto pa bisa kos! Un tiki hipókrito, kisas?
Anto e ora ei e pekadónan ta bai mas aleu ainda. Nan lo atvertí bo kontra orguyo di esnan ku ta yama nan mes ‘bon hende’. Segun e pekadónan, hende ku ta konsiderá nan mes ‘bon hende’ ta e pekadónan di mas malu ku tin, pasobra orguyo (vanidat) ta hole stinki i ta un piká hopi serio di bèrdat. Pues hende mester yama nan mes ‘pekadó’, si nan kier ta hende bon i desente! Mundu ta straño.
Ku otro palabra, e pekadó ta un hipókrito i e ‘bon hende’ ta orguyoso (den sentido negativo). Ta parse ku nos no por gana nunka! Òf nos ta lubidá un kos? No ta asina ku Kristu a bisa: ‘No huzga, pa bo no wòrdu huzgá! (Mateo 7:1). Mayoria di nos ta kere ku esei ta nifiká ku bo no mester huzga otro hende. Pero nos aná-lisis ta mustra ku e tambe ta nifiká ku bo no mester huzga bo mes. Si bo ta konsiderá bo mes un pekadó, bo ta hipókrito. Si bo ta konsiderá bo mes un ‘bon hende’, bo ta orguyoso (‘presumido’). Úniko manera pa sali for di e kontradikshon aki ta pa sim-plemente hasi loke bo ta kere ta hustu i no wòri kiko otro hende lo pensa.
ARCO tin un reputashon pa duna mensahenan di Pasku straño. Nos ta spera ku nos no a laga nos lesadóan na kaya!
Bon Pasku tur hende!


text:
Apertura "Cas Speransa Nobo"
Alto Vista, NOORD - Recientemente dia 23 di Juni 2017, a tuma lugar apertura oficial di centro di rehabilitacion nobo, Cas Speransa Nobo....
“Cas Speransa Nobo ta un di e partnernan fuerte aki na Aruba”
“Teen Challenge Aruba tin como 18 aña ta operando. For di aña 1999 nos a cuminsa cu e proyecto. Teen Challenge ta traha den colaboracion...
HopeAruba ta ricibi donacion di 50 mil florin pa Cas Speransa Nobo
Den cuadro di HopeAruba Fundacion Restauracion, cu su prome gran proyecto social - Cas Speransa Nobo - un centro di rehabilitacion pa...


text:
Kon Schadefonds ta trata un keho?
Despues ku Schadefonds a tende òf risibí bo keho, lo tuma kontakto ku bo si ta nesesario i posibel via telefòn. Den un diskushon (telefóniko) por sierto ta posibel pa komprondé otro mas mihó i pa posiblemente atendé e keho.
Kisas Schadefonds ta invitá bo pa aklará bo keho personalmente durante un kombersashon via un konekshon di video sigurá. Si e keho ta trata un kolaboradó di Schadefonds, e ora ei e kolaboradó ei tambe lo haña e oportunidat pa konta su banda di e storia.
Schadefonds ta reakshoná denter di seis siman riba bo keho, a ménos ku a palabrá algu diferente ku bo.


text:
WILLEMSTAD – Pelotero professional, hungado di Atlanta Bravez ‘Ozzie’ Albies a bolbe su isla natal Corsou diadomingo atardi despues di a gana Serie Mundial di Baseball Grandes Ligas algun siman prome. Esaki tabata momento suficiente pa organisa un yegada cu tapijt cora y ricibimento grandi di e pueblo, primordialmente peloteronan infantile y hubenil cu a bin wak nan heroe. Naturalmente tabata presente e prome minister di Corsou Gilmar Pik Pisas y algun miembro di su gabinete. Potretnan cortesia Tele Curacao.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Kralendijk – Den di dos kuartal di 2021 merkansia- i servisionan di konsumidó na Boneiru tabata 0,2 porshento mas karu ku un aña anterior. Den e promé kuartal inflashon tabata -3,2 porshento. Na Sint Eustatius e preisnan a baha ku 1,2 porshento riba base anual, siendo ku den e promé kuartal e preisnan a baha ku 4,1 porshento. Na Saba inflashon a subi di -1,3 porshento na 1,0 porshento den e di dos kuartal. CBS ta anunsiá esaki basá riba e índise di preis di konsumidó Hulanda Karibense.
Riba tur tres isla inflashon a oumentá kompará ku e promé kuartal di 2021. Aki ta hunga un ròl tambe ku e efekto di e kompensashon[1] pa koriente, awa i internèt ta ménos grandi kompará ku e mes kuartal aña pasá. Gobièrnu ta suministrá e kompensashonnan akí desde mei aña pasá. E medidanan tin influensia pues riba e preisnan tantu den e di dos kuartal di 2020 komo den e di dos kuartal di 2021. Pa Sint Eustatius i Saba desde yanüari 2021 tin un supsidio adishonal riba internèt na vigor di 20 USD pa kas di famia pa Sint Eustatius i 10 USD pa Saba.
Inflashon Boneiru 0,2 porshento
E oumentu di inflashon na Boneiru kompará ku e mes kuartal aña pasá ta okashoná partikularmente pa un subida di e gastunan pa bibienda. E hürnan ta 10,2 porshento mas haltu ku den e di dos kuartal di 2020. Esaki ta ser okashoná dor di introdukshon di e Wet maatregelen huurwoningmarkt Caribisch Nederland[2] pa Boneiru entrante promé di aprel 2021. Eventual kompensashon pa hür sosial no ta inkorporá den kalkulashon di e índise di preis. CBS ta konsiderá e kompensashon di hür akí komo traspaso di entrada individual.
Kompará ku un kuartal anterior e preisnan na Boneiru den e di dos kuartal di 2021 a subi promedio ku 1,5 porshento. E hürnan a subi ku 9,8 porshento kompará ku kuartal anterior. Preisnan di kombustibel tambe a subi. E gastunan pa transporte a oumentá ku 3,6 porshento pa motibu di un subida di preis pa gasolin i disel. E preisnan pa remedi ku por kumpra sin resèpt a subi ku 6,7 porshento.
E preis promedio pa alimentashon a keda bastante stabil kompará ku un kuartal anterior, ounke e preisnan pa fruta fresku a subi ku 5,4 porshento i di bèrdura ku 2,6 porshento.
Inflashon a oumentá na Sint Eustatius
Preisnan di konsumidó na Sint Eustatius tabata den e dos kuartal di 2021, 1,2 porshento mas abou ku un aña anterior. Den e promé kuartal di 2021 e bahada tabata 4,1 porshento.
Den di dos kuartal konsumidó mester a paga 0,9 porshento mas ku un kuartal anterior. Transporte a bira 4,7 porshento mas karu komo ku preis di gasolin i disel a subi.
Inflashon ta subi na Saba
Na Saba den di dos kuartal di 2021 konsumidó mester a paga 1,0 porshento mas kompará ku un aña anterior. Den e promé kuartal di 2021 inflashon ainda tabata -1,3 porshento.
Den di dos kuartal preisnan di konsumidó tabata 1,5 porshento mas haltu ku un kuartal anterior. Transporte a bira 5,7 porshento mas karu pa motibu di subida di preis di gasolin i disel. Preis di artíkulo pa higiena personal a subi ku 3,4 porshento kompará ku e promé kuartal di 2021.
Sifranan tentativo
E sifranan tokante e di dos kuartal di 2021 ta tentativo i lo stipulá nan definitivamente ora di publiká tokante e di tres kuartal di 2021.
Fuentenan:
StatLine: Caribisch Nederland; consumentenprijsindex
https://opendata.cbs.nl/#/CBS/nl/dataset/84046NED/table?dl=BFA9
[1] Informashon tokante kompensashon pa koriente, awa i internèt: https://papiamentu.rijksdienstcn.com/aktual/notisia/2020/mei/5/alivio-finansiero-pa-famia-i-kompanianan-na-hulanda-karibense
[2] Lei medidanan merkado di kasnan di hür Hulanda Karibense: https://wetten.overheid.nl/BWBR0039553/2021-04-01
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Minister Maduro a reuni cu Miembro di Conseho di Estado y Miembro di e Camara Presupuestario Hulandes sr. Richard van Zwol
Minister Maduro a reuni cu Miembro di Conseho di Estado y Miembro di e Camara Presupuestario Hulandes sr. Richard van Zwol
ORANJESTAD – Durante su estadia na Hulanda, Minister Maduro di Finansa ta reuni cu diferente instancia y persona riba e tema financiero di nos Pais. Una bes cu e leynan di Consenso di Reino manera e RAFT drenta na vigor, Aruba lo tin un relacion financiero nobo cu Hulanda. Den preparacion pa esaki, Minister Maduro a reuni cu sr. Richard van Zwol kende ta Miembro di Conseho di Estado (Staatsraad) y alabes ta Miembro di e Camara Presupuestario Hulandes (Begrotingskamer). Durante e reunion e mandatario a intercambia pensamento riba organisacion di un Camara Presupuestario pa Aruba, ya cu un organo asina ta supervisa e normanan financiero y esey ta necesario pa un bon maneho financiero di Aruba.


text:
Cuanto tempo bo ta pasa sinta na un lessenaar of dilanti un computer? E investigadornan di Universidad di Victoria y Queensland a sugeri cu e habito aki por detona e sintomanan di depresion den homber y muher. Den estudio publica den revista American Journal of Preventive Medicine ta detaya cu entre mas tempo un persona permanece sinta, mas probabel p’e sinti deprimi.
- A analisa 8950 muher, cu ta pasa mas di 7 ora pa dia sinta y a resulta cu 47% tin mayor riesgo di presenta sintoma di depresion, compara cu esunnan cu tin 4 ora of menos sin actividad fisico.
- E muhernan cu no ta realisa ningun tipo di actividad fisico, tin un risico di 99% mayor di sufri di depresion.
- Ademas otro estudio publica den American Journal of Epidemiology a sugeri cu e hombernan, cu ta pasa mas di 6 ora sinta, tin 18% mas probabilidad di muri.
Un forma di combati tristeza of ansiedad y activa e endorfinanan den e curpa ta door di realisa algun actividad, cu ta permiti bo move algun minuut pa dia. Tambe practica ehercicio ta yuda bo keda leu di e enfermedadnan mental, manera depresion, cancer di colon, diabetes y cardiovascular.


text: Diasabra marduga a drenta informe di un accidente na e birada peligroso di Sabana Liber, mesora a dirigi un patruya na e sitio. Na yegada di e patruya a bin compronde cu aki ta trata di un accidente hit and run unda un Suzuki Swift color cora A-72572 biniendo for di Calabas, a perde control cu e tera cu tabatin riba caminda y a bal den den cura di cas Sabana Liber # 44-A. Den e cura tabatin dos auto staciona, un Suzuki y un KIA, di cual ambos a ricibi sla door di e impacto. E chauffeur di e auto a opta pa reverse y huy for di e sitio. Sinembargo, e doño di cas a lanta mesora door di e impacto y a yama Polis y duna number di e auto y e direccion cu el a tuma pa purba huy for di e accidente. E chauffeur no a logra yega mucho leu, pasobra un patruya atento a topa cune na altura di Wei Ming Supermarket. Eynan Polis a lag’e supla y e test a sali malo p’e, pues el a surpasa e nivel di alcohol permiti den bo rosea. Polis a detene e dama chauffeur y a bay warda di polis cun’e. Afortunadamente ningun hende a resulta herida.


text:
Don’t cry for me,
I’m not gone.
My soul is at rest,
My heart lives on.
Light a candle
For me to see
And hold on to my memory,
But save your tears
For I’m still here,
By your side
Through the years.
– Christy Ann Martine
Nos ta anuncia fayecimento di:
Pablo A. Croes
Ridder in de Orde van Oranje-Nassau
Sunrise Nov-10-1933 – Sunset Jun-19-2022
Oportunidad pa condolencia: diahuebs 23 di juni 2022 di 7’or pa 9’or di anochi na Royal Funeral Home.
Ta invita pa e acto di despedida cu lo tuma lugar diabierna 24 di juni 2022 di 9’or pa 11’or di mainta na Royal Funeral Home, sigi pa e acto di cremacion cu lo tuma lugar den seno familiar.
Enbez di manda flor y/of krans nos lo apercia donacion na Edmund Harms Foundation,
Nos ta lamenta cu despues di despedida nos no por ricibi bishita di condolencia na cas.


text:
Minister di Naturalesa, Sr. Ursell Arends tabata presente na Prinses Amalia pa presencia e inicio di nan proyecto agri-escolar โBan Planta Awaโ E proyecto aki ta e muchanan por siรฑa y sa mas di plantacion y pa nan haya sa mas di e balor di plantacion na Aruba.
E ta un bunita proyecto cu ta stimula e aprecio y amor pa naturalesa y nos medio ambiente, pero tambe ta fortifica e conocemento di plantamento y agricultura ya for di un edad hoben. Aruba su siguridad di alimento den futuro ta depende riba nos esfuersonan di awe den educa y stimula nos hobennan.
Nos tur mester duna di nos parti pa e muchanan por siรฑa mas y haya sa mas di e importancia di planta. Minister Arends a keda contento y ta gradici Prinses Amalia cu a pone disponibel un parti na nan scol pa e bunita proyecto aki.